Шукур Холмирзаев. Янги зот (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Янги зот (ҳикоя)\nШукур Холмирзаев. Янги зот (ҳикоя)\nЧоп этилган 04.04.2012 МуаллифZiyouz.uz\nДўстим Иззатилла Қаҳҳор ўғлига\nДенов бозори. Сурхонда энг гавжум бозор. Бу ерда, эшитганимиз, унда-бунда тарихда ўқиганимиз ва тасаввуримизда шакл топган қадим Шарқ бозорларини эсга солувчи бир нималар бор.\nМитти япрокдари гезариб, чанг қоплаган ёлғиз акация дарахти тагида алюминий стол ёнида кабоб пишишини кутиб, чекиб ўтирар эдим. Ён-веримдаги столлар атрофида одамлар овқатланишяпти. Менинг столим қошида — бир ўзим. Ўзга стул ҳам йўқ.\n— Ака, мумкинми?\nТепамда ранги оқарган — қони йўқ, аммо ўзи қорамағиз, ўрта бўй бир йигит турибди. Эгнида енги калта, олди тугмали, ерранг китель, бошидаги оч-сариқ шляпанинг гардиши устидан айлантирилган тасмаси тердан қорайиб-шўралаб кетган. Уни, дафъатан қараган киши ё дала бригадири, ё ҳисобчи, деб ўйлаши мумкин эди.\nАммо унинг суянчиғи қийшиқ стулнинг оёкдарини ерга тегизиб-тегизмай турган ҳолда: «Мумкинми?» деб сўраши…\n— Бемалол, — дедим.\nУ стулни қўйиб, нарида кабоб тутуни бурқсиётган томонга қараб:\n— Ука, биз шу ердамиз! — деди-да столга кўз солиб, туриб кетди. Одамлар оралаб юриб, бир жуфт чапати нон олиб келди. — Иссиқ экан. — У нондан бирини ушатди. — Олинг.\n«Уни бирон ерда кўрганманми?» — деб юзига зеҳн солдим: танимас эканман. Бир пиёла чой узатдим.\n— Раҳмат, ака!.. Кун ҳам роса исиди-я?\n— Ёзнинг куни-да, — дедим. — Салқинроқ томонданмисиз, дейман?\nУ синиқ жилмайди. Лабининг икки чети тиришди. Соқолини икки кундан бери олмагани аниқ эди.\n— Ҳа, тоғдан, — деди. — Уёқ салқин.\n— Мен ҳам суптропик боғни кўргани келиб эдим, — дедим. — Тамадди қилиб олай деб, шу ерга ўтирдим.\n— Гўшти сал димиққанга ўхшайди, — у тутун келаётган ёққа қараб қўйди.\n— Чорвага алоқангиз борми?\nУ яна жилмайди. Шунда кўзларига эътибор бердим: тиниқ, уятчан, фақат бола нигоҳига хос бир ифо-далар бор эди.\n— Ҳа, ҳа, — дея бошини кўтармасдан силкитди. Сўнг менга қаради. — Бу ернинг одамига ўхшамайсиз?\n— Термиздан келдим.\n— А-а. — У хўрсиниб, яна бошини лиқиллатди. — Чорвага алоқамиз бор.\n— Ферма мудирими? У кулиб қўйди.\n— Иўқ… Чўпонмиз, ака, чўпонмиз.\n— Чўпон эмассиз.\n— Э, нима фарқи бор… — У яна туриб кетди. Чойнак, пиёла кўтариб келди. Чойни қайтарар экан, дарвоза тарафга икки-уч қараб қўйди-да, стулини бу томонга ўтказиб, дарвозага орқа қилиб ўтирди ва менга тағин илиқ жилмайди.\n— Нима гап? — дедим, одатда, бунақа вақтларда танишингнинг ўзи гап айтмагануча унга савол бериш одобдан эмаслигига ақлим етса-да…\n— Э! — деди у яна ва чап қўлини силкитган каби кўтариб қўйди. Сўнг тирсакларини столга, бармоқларини бир-бирига чалиштириб иягига тираган кўйи кабобпазга кўз тикди.\nМен яна бозорни томоша қилиш умидида уёққа қарадим.\n— Кўп иш қилиш керак, кўп иш… — У столдаги ёзув-чизувларга тикилди. — Кўп иш… — Сўнгра менга самимий кулиб бокди. — Сўраганнинг айби йўқ: касбингиз нима?\n— А-а! Бўлди-бўлди! — деди у ва менга бош-оёқ қараб чиқди. — Яхши… Ҳар қандай касб ҳам яхши. Чорвадорлик ҳам. Чорвачиликда, энг муҳими, ака, менимча… — У бирдан совуқ тус олди. Кўзларида бола нигоҳи йўқ: жиддий, вазмин, ҳатто қаттиққўл кишининг кўзларини кўриб турардим энди. — Зотни яхшилаш керак! — деди у.\n—А, бу зўр гап! — дедим. — Мана, сиздай кишиларнинг қўлидан келади-да, бу иш… Унда ёзиш-чизиш учун бизгаям гап топилади… Тўғрими?\nУ менга «жўр» бўлиб оҳиста кулди.\n— Ака, менга ёкдингиз… ичасизми?\n— О, йўқ!\n— Мен ўзим ҳам ичмайдиган одамман!\n— Ундай бўлса, нега…\n— Билмайман! — деди у ва яна столга тикилди. — Айтайми?\n— Бемалол бўлса…\n— Қулоғим сизда.\n…Бу йигитнинг исми — Ислом. Ислом Оқбўтаев. Тоғдаги районда — совхозда бош зоотехник бўлиб ишлар экан. Бу йил Фрунзе шаҳрида қишлоқ хўжалик фанлари кандидати унвонини олиш учун диссертация ёқларкан.\nУнинг ҳикояси давомида мен қуйидаги нарсаларни ўзимча тасаввур қилдим.\nТап-тақир ер. Лойсувоқ қилинган кулба, кулба ол-дида ерўчоқ, қумғон. Кун тиғида сўфитўрғайлар учади. Суви қуриган ариқ бўйидаги юлғунлар соясига ўзини уради.\n…Кулбадан оқ халат кийган йигит чиқади. У юз қадамлар йироқда, атрофи уч пахса девор билан ўралган қўра-оғилга йўл олади.\nҚўрада ажабтовур махлуқлар: шохи йўқ, оёқлари калта-калта, семиз ва ола-була буқачалар, таначалар.\nОқ халатли йигит баланд дарвозадан кириши би-лан улар — ажабтовур ҳайвонлар паст-паст овозда бўкиришиб, йигитни ўраб олишади. Йигит уларнинг манглайини силайди. Эркалаб, қўранинг у четидаги тевараги узун-қисқа ходалар билан тўсилган йўлаксимон «қафас»га йўл олади. Қафаснинг ичида тарози бор. Нари томонда тўртбурчак, баланд стол. Унда қалин дафтар, мол докторида бўладиган ҳар хил асбоблар.\nЙигит бир пайт қўрадан қайтиб чиқади. Ажабтовур моллар паст-паст товушда маъраб, дарвоза тирқишидан қараб қолишади.\n…Бу моллар оғилда ҳам, оламда ҳам йўқ маҳал. Бу йигит совхоз қорамолларини кўздан кечириб юриб, арчали тоғ остида ҳайбатли, семириб кетган бир буқани кўриб қолади.\n— Нима бало у?\n— Абердин Ангус… Чет элдан сотиб олинган. Зотли буқа… Ёввойи бўп кетди.\n— Нега сотиб олинган эди?\n— Ўзимизнинг жайдари сигирларни биласиз… Сутиям кам, гўштиям. Уларни шу билан қўшса, янги бир зот чиқарми, деб ўйлашган-да…\n— Шу кўриб турганингиз… Мутахассис бўлмагандан кейин бу ишни ким қилади.\n— Илгариги мутахассислар-чи?\n— Ҳа, қизиқиш бўлиши керак-да.\n…Уч кундан кейин ҳалиги ёввойи буқа… анави оғилга олиб келинади.\nУч йилдан кейин ажабтовур моллардан бир пода пайдо бўлади.\nЁш зоотехникнинг ўзи «яратади» бу зотни.\nБу орада аспирантурага киради.\nТўрт йиллик тажриба ўз натижасини беради: зот «ўзгаришсиз» қолади… Кандидатлик тайёр, рефарат босмадан чиқади…\n— Ҳалиям ўша кулбада яшаяпсизми? — деб сўрадим. -Ҳа.\n— Ота-оналарингиз районда?\n— Нега дарвозага мунча қарайсиз? Узр…\n— Хўш, бу ерга — Деновга нима иш билан келдингиз?\n…Ажабтовур зотга у «Энг янги зот» деб ном қўяди. Илло, янги қорамол зоти Қирғизистонда, Қозоғистон-да, Тожикистонда ҳам яратилгани ҳолда, Ўзбекистонда ҳануз яратилмаган эди.\nУтган куни Исломни совхоз директори кабинетига чақиради.\n— Хўш, энди «Энг янги зот» буқачаларни нима қиласиз?\nУ гангиб қолади.\n— Нима? — деди ва унинг фикрини тушунади: «Бир подада кўпи билан беш-ўн буқача қолса, бас. Бошқаси… гўштга!»\nБугун… уч машинага ортиб жўнатдик. — Ислом столдан кўз узмасди. — Подачи бор. Иккита. — У кўзи ғилқ ёшга тўлиб, кабобпазга тикилди. — Кўнглим бузилди, ака… Меҳр қўйган эканман, шекилли, жониворлар… Машинага… бортга мен чиққандан кейин чиқишди, тахтадан юриб… Менга онасига қарагандай қарайди — У кўзини артиб, тиниқ жилмайди. — Қизиқ-а? Йўқ, сиз мени кўнгли бўш ҳалигидай деманг. Отам ҳам чорвадор…\n— Тушунаман, — дедим.\nУ лабларини қимтиб, яна кўзларини артди.\n— Ака, ичайлик!\n— Ҳозир… Шундай қилиб, гўштга топшириб кел-дингизми?\n— У бой пункти, кушхонамиз шу ерда… Дарвозадан машиналар кирди… Мен тушасолиб қочдим. — У яна кулди. — Қизиқ-а?\nШунда у яна дарвоза ёққа қарадию:\n— Оббо! — дея столга «қопланиб», бошини эгди.\nҒужғон одамлар орасидан чиққан ориқ, шамол бўлса солланадиган тоғ-теракни эслатувчи новча йигит оёғидан бир нарса орқасига тортаётгандай сурилиб-тортилиб босиб, столимиз қошига келди.\nИсломнинг икки кифтига икки кафтини қўйиб, унга ёндан қийшайиб тикилди.\n— Нима, ҳа-ҳа? — Ислом кифтини силкитиб, унга олайди.\nКелувчи қаддини ростлаб, бурнини тортди.\n— Жўра, бормасангиз бўлмайди!.. Ҳаммаёқнинг тўс-тўполони чикди. Бириям туттирмайди ўзини. Кушхонани бошига кўтариб бўкиришади… Қоннинг иси таъсир қилганми, ким билсин. Ғолиб ҳам сизни қидириб юрипти…\n— Бормайман! — деди Ислом. — Жўна! Мени кўрганинг йўқ.\n— А, улар нима қилсин, бечоралар? Кушхонанинг бари каттаси йиғилган…\n— Сен айтгансан-да, Ислом бўлиши керак деб!\n— Мен айтмасам ҳам, ўзлари сезишди… Сиз дарвозадан чиқишингиз билан орқангиздан югуришди маърашиб жониворлар… Сездингиз-ку ўзингиз?\nИслом менга тағин жилмайди… Жилмайишми бу? Титраб кетдим: унинг ҳолати менга ҳам юкди.\n— Нима қил дейсиз, ака? — деб сўради у.\nМен елкамни қисдим.\n— Бугун сўйилиши керакми?\n— Сиз сўйиладиган хонага кирсангиз, бас, — деди новча йигит. — Улар изингиздан киради…\n— Тушуниб турибман, сизга қийин, — дедим.\n— Мундай бўлишини билганимда… шу ишга қўл урмас эдим.\n— Бари бир шундай бўлиши керак эди. Ҳамма нарса инсон учун дейишади-ку.\nНовча «иш пишди» деган маънода енгил тортиб четланди. Ислом ўрнидан турди-да, қабобпазга бақирди:\n— Ука, кейинроқ келаман!.. — Менга қаради. — Мен тез қайтаман.\n— Хўп, — дедим. — Кушхона узоқмасми?\nБу йигитнинг хатти-ҳаракатлари мени қизиқтирар эди.\n— Мен ҳам салдан кейин келаман, — дедим кабобпазга.\nҒала-ғовур бозордан чикдик… Кўча. Тўрт қаватли иморатлар. Машиналар… Эшитганимиз ва унда-бунда тарих китобларида ўқиб, рассомлар асарларида кўрганимиз қадим Шарқ бозорларини эслатувчи «нарсалар» бозорда қолди.\nАсфальт йўлка. Четида манзарали буталар.\n— Бу орада қийналган бўлсангиз керак, Ислом?\n— А-а, осон бўлмади, ака… Сен совхознинг ишини қиласанми, илм қиласанми, деган ўртоқлар ҳам чиқди. Карьерист деган таъналарни ҳам эшитдик. Чидадик. Кейин тушунишди… Ишнинг қалтис томони ҳам бор эди: янги зот яралмай, ё отаси ё онасига тортиб кетиши, ёки уч-тўрт йилдан кейин айниши мумкин эди… Илмдаям бир оз таваккалчилик керак экан. Журъат деймизми…\n— Буларсиз ёзиш ҳам қийин.\nУ кулиб қўйди.\n— Подахона қошига кўчиб келганимни кўриб, айримлар: «Исломга бир бало бўпти», дейишди… Илож қанча. Марказдаги иссиққина квартирада ўтирсанг, ўтираверасан.\n— Кандидатлик ёкдаш ҳам осонмас, шекилли?\nЭ, турган-битгани ғалва экан… Лекин мени кандидатлик дипломи қизиқтирмайди. Зотни расмийлаш-тириш зарур-да.\n— Энди ўша молларнинг қисмати нима бўлади?\n— Буям бир масала. Уларни кўпайтириш керак, холос. Алоҳида чўпон, алоҳида пода… Чорва иши пахта ишидан ҳам нозик, ака: деҳқон бир йилда ҳосил олса, чорвадор — қирқ йиддд, дейдилар.\n— Бу йигит ким?\n— Э, мактабда бирга ўқиганмиз. Подачилардан бит-таси… Менга яхши ёрдамчи керак эди. Шу подани боқ, деб илтимос қилиб эдим… Бу ўлгурнинг дийдаси қаттиқ.\n— Қўйсангиз-чи, — деди подачи. — Мениям раҳмим келяпти жониворларга.\nИслом менга ёндашиб, яна тиниқ илжайди.\n— Одамзот қизиқ-а?\n— Дельфинлар ҳам пода-пода балиқларни ҳайдаб юраркан. Қоринлари очганда ер экан…\n— Ҳа-ҳа-ҳа!.. Лекин улар ачинармикан ўша балиқларга!\nМен унга қарадим.\n— Билмадим… Улар буни табиий ҳол деб билсалар керак.\n…Шу қисқа, йўлакай айтилган гап-сўз Исломга тасалли бериши, балки уни бу ҳолга кўникишга мажбур этиши керакдай эди.\nБироқ, у кушхона дарвозаси олдида халат кийиб, ичкарига кираркан, кўзлари яна ғилқ ёшга тўлди. Отилиб кириб кетди. Мен дарвоза биқинидаги эшикча оғзида туриб қолдим. Ола-була, оёқлари калта-калта, шохсиз моллар Исломни қандай қилиб танишди? Олдин бири, сўнг иккиси, сўнг ҳаммаси бўкириб, унга ташланишди. Улар Исломнинг қўлларини ялар, халатини ямлар, кўзлари каттариб кетган, пишқиришар эди: ақллари етса… Исломни бу ердан олиб чиқиб кетишса!\nИслом ҳам уларни силар, баъзисининг тумшуғини ушлар ва саҳн ўртасига аста-аста жилар эди.\n— Буёққа, буёққа!\nИслом олдинга босди… Моллар ҳам типирчилаб эргашиб борарди. Ислом тўхтаб, уларга қаради-да, сўнг биз томонга ўгирилди. Кейин бир нарсасини унутгандек қўл силтаб, буёққа йўналди. Моллар ҳам тағин унга эргашишди. У тез-тез қадам отиб келар, кафтларини бир-бирига ишқар, худди қўлини ювадиган ё сув ичадиганга ўхшарди — қақроқ лабларини яларди.\nЭшикка етди-да, менга илжайди. Сўнг… олим йи-гит, зоотехник йигит… Отилиб йўлакка ўтди. Сўнг, кўчага. Сўнг… молларнинг нафасини сезиб, буёққа қарасам улар тиқилишиб келиб қолган, сурилишяпти. Қочмаса ё ўзимни четга олмасам, мени босиб кетадиган. Мен бирдан эшикни улар юзига ёпиб, занжирини илдирдим. Нега бундай қилдим — билмайман. Эҳтимол, шундай қилишим керак эди.\nНиҳоят, мен ҳам кўчага чиқдим.\nМенинг (ёқтириб қолган) танишим… Ислом йўқ эди.\n…Орадан бир йилча вақт ўтгач, Бештепага бориб қолдим. Яйловда ёйилиб юрган оёқлари калта-калта, биққа семиз, шохсиз молларга кўзим тушди: «Ўша зот!» Қувониб кетдим: бу қорамоллар менга ҳам суюмли бўлиб қолган эди.\n— Буларнинг эгасини… «ихтирочиси»ни танийман,— дедим.\n— У ҳозир чорва соҳасидан кетган. Қурилишда ишлайди. Ўқтин-ўқтин бу ергаям кептуради, кўргани… — деди ҳамроҳим.\nМен уни негадир янаям яхши кўриб кетдим.\nРукнларШукур Холмирзаев (1940-2005)\n← Аввалги Аввалги Шукур Холмирзаев. Қуш тили (ҳикоя)\nКейинги → Кейинги: Шукур Холмирзаев. Кимсасиз ҳовли (ҳикоя)\nАнвар Суюн. Солин йўли (ҳикоя)\nҲамид Ғулом. Ҳаммаси ўзимизга боғлиқ (1989)\nАдҳам Дамин. Тентакка салом бердим (қисса)\nЛуи Арагон ҳикматларидан\nШер Муҳаммад Мари. Савдойи (ҳикоя)\nЖаҳон киносида “интеллектуал фильм”нинг ўрни\nМуҳаммад Ҳалим Ёрқин. “Санглох” сўзлиги\nУлуғбек Долимов. Адабиётимиз ва санъатимиз жонкуяри\nНафтали Беннет – устозидан ўзган шогирд\n“Falling Walls Lab”: 3 дақиқа ичида 30 йиллик қарашларни ўзгартириш мумкин…


Latifa.uz — Бир бойнинг камбағал қўшниси бор экан. Бир куни бой камбағал қўшнисини деворидан мўраласа, камбағал кўзани силабди. Ичидан жин чиқибди-ю, — Амрингизга мунтазирман, - дебди. Камбағал қўшниси жинга қараб: — Битта чой дамлаб кел!, - деса, зум ўтмай жин чойнакда чой олиб келибди. Буни кўрган бой югуриб чиқиб қўшнисига: — Шу кўзани менга сот! Истаган пулингни бераман, - деб ёлворибди. Камбағал бойни ҳамма пулларини, уйини, хазинасини олиб, кўзани унга берибди. Бой хурсанд бўлиб, эски кулбага кирибди-да, кўзани силабди: — Амрингизга мунтазирман, - деб чиқибди жин ичидан. — Менга катта сарой, беҳисоб тилла бер!, - деса, жин: — Буни иложи йўқ. Чунки мен фақат чой дамлашни биламан, - дермиш.


Премьера: Қалбларни жунбушга келтирган тазарру - zarnews.uz\nСамарқанд вилоят мусиқали драма театрида журналист, Ўзбекистон Ёзувчилар уюшмаси аъзоси Фармон Тошевнинг “Тазарру” асари асосида режиссёр Ғафур Мардонов томонидан саҳналаштирилган спектаклнинг премьераси бўлиб ўтди.\nМазкур асар фарзанднинг қилмиши учун қадди букилган отанинг изтироби, ёлғиз фарзанднинг қилган хатолари сабаб ота-онаси, оиласи олдида тазарруси ҳақида. Режиссёр бежиз бу асарни саҳналаштирмади. Унда бугунги кунда ёшларимизнинг оиласи, ота-онаси олдида бурчларини унутаётгани, бойлик, амал ортида қилинаётган хиёнат, худбин фарзанднинг қилмишлари ёритилган.\nСпектакль томошабинларда илиқ таассурот қолдирди.\nАсар премьерасида вилоят жамоатчилиги вакиллари, зиёлилар иштирок этди. Самарқанд вилояти ҳокимининг ўринбосари Х.Очилов, ҳоким ёрдамчиси Н.Ибрагимов, асар муаллифи Ф.Тошев, режиссёр Ғ.Мардонов ва бир неча томошабинлар спектакль моҳияти, унинг бугунги кун учун қиммати ва муҳимлигини таъкидлади.\nЭнди бевосита спектаклда акс этган воқеалар, унинг яратилиши, ижроси ҳақида тўхталсак.\nФарзандга мартаба эмас, имон сўранг\nФарзанд дунёга келар экан ҳар бир ота-она, аввало, унинг жамиятимизга фойдаси тегадиган, иймонли, солиҳ фарзанд бўлиб вояга етишини тилайди. Умиджон туғилганда ҳам Сирожиддин ота ўн икки йил орзиқиб кутган фарзандини келажакда етук, мартабали инсон бўлиб камол топишини ният қилади. Уни асраб-авайлаб вояга етказади, ўқитади. Аммо номақбул фарзанд пул топиб, обрўга эришгач, ёнидаги разил ниятли ўртоғининг ҳийла-найрангига учиб, мансабидан фойдаланиб, жамиятга, оиласига, ота-онасига хиёнат қилади. Вақтини тунги клубларда, маишат, ичкиликбозлик билан ўтказаётган ўғил автоҳалокатга учрайди. Қамалишдан, мансабидан, дўстларидан, кунлик маишатидан ажралиб қолишни истамай ўз жиноятига отаси бўйнига қўймоқчи, унинг ортига бекинмоқчи бўлади. Иймонли ота, нобакор ўғли учун ёлғон гапиришга мажбур бўлиб, барча жиноятларни бўйнига олади. Спектаклнинг кульминацияси ҳам шунда. Биз ҳаётда қоқилсак дарров отамизни эсга оламиз, унинг кўмагига муҳтож бўламиз. Умид ҳам ўз қилмишларини яширишда бегуноҳ, 40 йил маҳалла болаларига маърифат улашган, имон-эътиқодли отасининг елкасига юклайди. Бу иснодни, оғир юкни кўтара олмаган Сирожиддин ота вафот этади. Турмуш ўртоғи билан сўнгги бор суҳбатида бир жумлани тилга олади: “Қаерда хато қилдим, фарзандимда доим соғлик тиладим, умр тиладим, мартаба тиладим, аммо имон сўрамадим”.\nСирожиддин ота ўтган умрини хаёлидан ўтказар экан фарзанд тарбиясида қачон адашганини ўйлайди. Умид қилган хатоларини тушуниб, тазарру қилганида, афсуски, кеч бўлади. Отасининг сўнгги сўзини эшитолмайди. Ачинарлиси, меҳрибони бу дунёни тарк этганди. Спектаклнинг айтар сўзи ҳам шу ерда. Оиламиз, ҳаётимиз устуни бўлган ота-оналаримизни қадрига етиш, уларнинг розилигини олиш.\nСпектаклда ролларни асосан ёшлар ижро этди\nСпектаклни томоша қилар экансиз ундаги ролларни ёш, истеъдодли актёрлар ижро этганига гувоҳ бўласиз. Бу бежиз эмас. Шу ўринда режиссёрнинг маҳорати ҳам уларнинг характеридан фойдалана олганлиги спектаклнинг муваффақиятини таъминлаган, десам адашмайман. Ота, она, фарзанд, келин образлари ўзига хос характерга эга. Уларни актёрлар шундай ижро этдики, томошабин улар билан бирга кулди, бирга йиғлади. Уларнинг дардига, қайғусига шерик бўлди.\n- Сирожиддин ота фожиаси, афсуски, бугун ҳаётимизда кўп учрайдиган ҳолат бўлиб қолди, - дейди актёр Машраб Бекмуродов. – Ота образини гавдалантирар эканман, унинг фарзанди туғилгандаги қувончини, унинг эришаётган ютуқларидан сармастлигини, шу билан бирга фарзанди сабаб гуноҳга қўл уриб, қадди букилганидаги изтиробини қалбан ҳис қилдим. Ва мен учун оғир саҳна кўриниши не-не умидлар билан ўстирган, тарбия берган фарзанди ўз айбини яшириш мақсадида отасидан фойдаланиш саҳнаси бўлди. Отанинг аҳволи, қалбидаги кечинмаларни томошабинга етказиб беришга ҳаракат қилдим. Барибир қилган ҳар бир гуноҳимизни Аллоҳ кузатиб турибди.\nИмон-эътиқодли Сирожиддин ота ҳам жамият олдида фарзандининг жиноятини бўйнига олди, Яратган олдида бу ишни қила олмади. Унинг эътиқоди ҳам шунда эди. Томошабин спектаклни кўрар экан, фарзанд истагида оиланинг сабр-бардоши, келиннинг қайнонаси олдида андишасини, елкадош чол-кампирнинг бир-бирини авайлашини, худбин фарзанд кирдикорларини кўради.\nУмиджон – замонавий падаркуш тимсоли\nСпектаклни ёш, маҳоратли режиссёр Ғофур Мардонов қисқа фурсатда саҳналаштириб, томошабинларга туҳфа этди. Залдаги томошабин нигоҳидаги изтироб, кўзларидаги ёшни саҳналаштирувчи режиссёрнинг самарали меҳнати меваси дейиш мумкин.\n- Асар бежиз "Тазарру" деб номланмаган. Сабаби, бу сўз сўнгги вақтларда ўз моҳиятини йўқотаётгандек, - дейди режиссёр Ғофур Мардонов. – Томошабинларга бу сўз моҳиятини спектаклимиз орқали ёдга солиш, ёшларимизни гуноҳ иш қилишдан, жиноят содир этишдан асрашни мақсад қилганмиз. Бу асарни замонавий падаркушлик, десак адашмайман. Фарзанд ўз манфаатлари йўлида отасининг қотилига айланди. Дастлаб муаллиф Фармон Тошевнинг ҳикоясини қўлга олар эканман, айнан шу жиҳат қалбимни ларзага солди. Ва ижодий жамоамиз билан бирга уни икки пардали, 8 кўринишли драма шаклига келтирдик. Жамоамизда асосан ёшлар ишлади. Мусиқа, декорациялар, ижро ҳам ўзига хос бўлди. Асарнинг муваффақияти кўп жиҳатдан жамоанинг ҳамфикрликда ишлашига боғлиқ. Театр жамоаси билан илк бор ишлаётган бўлсам ҳам актёрлар билан бир-биримизни жуда тез тушундик. Ва мана шундай таъсирли асар яратилишига сабаб бўлди.\nЁш рассом Илҳом Рустамовнинг декорациясида ҳам ўзига хос ечим бор. Асар бошида Умид ўн икки йил Сирожиддин ота оиласида кутилганлиги айтиб ўтилади. Саҳнадаги бешик мана шу сабр-бардошнинг меваси. Момоларимиз бешикка боланинг тўғри ўсиши учун солишади. Умиднинг хиёнатида эса бешикка дарз кетилади. Рассомнинг маҳорати ҳам шунда. Фарзанднинг бешикка хиёнати, тўғриликдан воз кечгани.\n“Афсуски, театрларимизда маҳоратли рассомларимиз кам. Декорация чизиб, иккита шермани алмаштириб туриш рассом иши дегани эмас. Рассом спектакль кульминациясини чизмаларида ифодалаши керак. Ҳамоҳанглик томошабин нуқтаи назарини спектаклдан бир дақиқа ҳам қочирмайди”, дейди ёш рассом.\nТеатр - ҳаётимиз кўзгуси. Бу кўзгуда биз ўзимизни-да кўришимиз мумкин. Спектаклда ҳам жамиятимизнинг айрим иллатлари саҳналаштирилганки, бундан ёшларимиз ибрат олса арзийди. Айниқса, Умиднинг тазарруси томошабинларнинг қалбини жунбушга келтиргани шубҳасиз.


Жума, 20 Февраль 2015 18:49\tшрифт ҳажми\nГустав Яноухнинг «Кафка билан суҳбатлар»идан\n– Сизнинг шеърларингизда ҳали шовқин кўп. Бу ёшликка хос ҳолат, бу тириклик қувватининг керагидан ортиқ даражадалигидан далолат. Ўз-ўзича бу шовқин гўзал, гарчи санъатга алоқаси бўлмаса-да. Аксинча! Шовқин маънодорликка халал беради. Бироқ мен танқидчи эмасман. Мен тезда бошқа қиёфага киролмайман, сўнг ўз аслимга қайтиб ва оралиқни аниқ мувофиқлаштириб юборолмайман. Такрор айтаман, мен танқидчи эмасман. Мен маҳкум ва томошабинман, холос.\n– Ҳакам ким?\n– Тўғри, мен яна судда хизматчи ҳамман, бироқ ҳакамларни билмайман. Мен судда кичик муваққат ходимман, чоғи. Ботинимда ҳеч қандай барқарор нарса йўқ. Барқарор фақат изтироб. Сиз қай маҳалда ёзасиз?\n– Кечқурун, оқшомда. Камдан-кам ҳолларда кундуз куни. Мен кундузлари ёзолмайман.\n– Кундуз – буюк сеҳргар.\n– Менга ёруғ, фабрика, уйлар, рўпарадаги дераза халал беради. Айниқса, ёруғ. Ёруғ диққатни чалғитади.\n– Эҳтимол, у ботиндаги зулматдан чалғитар. Ёруғ одамдан устун келганда яхши, албатта. Агар бу даҳшатли, уйқусиз тунлар бўлмаганида эди, мен умуман ёзмасдим. Ҳозирги ҳолимда эса мен мудом ўзимнинг аянчли якка маҳкумлигимни ҳис этаман.\n– Сиз шоирни Ғаройиб паҳлавондай тасвирлайсиз: унинг оёқлари заминда, боши эса булутлар орасида кўринмай кетган. Албатта, бу мешчанларча шартлилик нуқтаи назаридан айни рисоладаги образ. Бу – воқелик билан ҳеч қандай алоқаси йўқ, соҳир майллар сароби. Аслида шоир ўртаҳол одамдан-да хийла майда ва кучсиз. Шунинг учун у тириклик юкини бошқалардан кўра кескинроқ ва кучлироқ туяди. Унинг ўзига қолса қўшиқлари – фиғон, холос. Санъаткор учун ижод – изтироб, бу восита орқали у юрагини янги изтироблар учун бўшатиб олади. У сиймо эмас, ўз вужуди-қафасига қамалган олачипор қуш, холос.\n– Мен мутлақо бесўнақай қушман. Мен – Kavka(зағча)ман. Тайнҳофдаги кўмирчида шунақаси бор. Сиз уни кўрганмисиз?\n– Ҳа, у дўкон олдида учиб-қўниб юради.\n– Менинг бу туғишганим мендан кўра яхши яшайди. Тўғри, унинг қанотлари қирқиб қўйилган. Мени бундай қилишга ҳожат йўқ, чунки менинг қанотларим қуриб қолган. Энди менда на осмонга, на узоқ жойга парвоз қилиш имкони бор. Одамлар орасида саросималаниб йўртиб юраман. Улар менга шубҳаланиб қараб қўйишади. Ахир, мен хавфли паррандаман, мисоли ўғри хотиндай, зағчаман мен. Бироқ бу сиртдан қараганда шундай. Аслида мен ялтироқ буюмларга ўч эмасман. Шунинг учун менда ялтироқ қора пар-патлар ҳам йўқ. Ранг-қутим ўчган, кулдайман. Жон-жаҳди билан тошлар орасига бекинишга уринаётган зағчаман. Бу гаплар шунчаки ҳазил… Бугун ёмон аҳволдалигимни сезиб қолманг, деб айтяпман бу гапларни.\n«Жазо колонияси» китобчасининг илк нусхаси олингани муносабати билан:\n– Ҳар қандай чалама-чатти қораламаларимнинг нашр этилиши доим юрагимга ғулғула солади.\n– Нега уларни нашрга берасиз?\n– Ҳамма гап шунда-да! Макс Брод, Феликс Велч, дўстларимнинг бари ёзганларимни сўраб-нетиб ўтирмай олиб қўйишади, кейин менга тайёр нашриёт шартномаларини олиб келишиб бошимни қотиришади. Мен уларга ножўя гап айтишни истамайман, охир-оқибатда иш қўлёзмаларимнинг нашр этилишигача боради, ахир, булар, очиғини айтай, ўта шахсий ёзишмалар ёки кўнгилли эрмаклар. Менинг одам сифатидаги кучсизлигимнинг шахсий далолатномлари эълон қилинади ва ҳатто сотилади. Чунки дўстларим Макс Брод бошчилигида бундан нима қилиб бўлса ҳам адабиёт ясашни хоҳлашади, менда эса ёлғизликнинг бу далолатномаларини йўқ қилишга етарли куч йўқ… Менинг ҳозир айтаётган бу гапларим, албатта, бўрттириш ва дўстларимга майда таъна-дашномлар. Аслида эса, мен шу қадар одобсиз ва уятсизманки, бу нарсаларни нашр этишда ўзим уларга ёрдамлашаман. ўзимнинг кучсизлигимни оқлаш учун атай атроф-муҳитни аслидан кўра кучли қилиб тасвирлайман. Бу, албатта, алдов. Мен, ахир, юристман. Шунинг учун ҳам ёмонликдан қочиб қутулиб кетолмайман.\n«Ўтёқар»нинг Милена Есенская таржимасида чех тилидаги нашри муносабати билан Г.Яноух шундай деди:\n– Повестда қуёш ва хуш кайфият тасвирлари жуда кўп. Унда гарчи бу ҳақда гапирилмаса ҳам.\n– Бу повестда эмас, аксинча, ҳикоя қилинаётган объектда, навқиронликда. Ёшлик қуёш ва севгига тўлуғ. Ёшлик бахтиёр, чунки у гўзалликни кўриш лаёқатига эга. Бу лаёқат йўқотилганда ночор қарилик, руҳан сўниш, бахтсизлик бошланади.\n– Демак, кексалик бахтнинг ҳар қандай имконини инкор этаркан-да?\n– Йўқ, бахт кексаликни инкор этади. Кимки ўзида гўзалликни кўриш лаёқатини сақласа, қаримайди.\n– Демак, «Ўтёқар»да сиз жуда ёш ва бахтиёрсиз.\n– Узоқдаги нарсалар ҳақида яхши гапиришади. Улар яхши кўринади. «Ўтёқар» – аллақандай туш ҳақидаги хотиралар, ҳеч қачон рўй бермаган нимадир ҳақида. Карл Россман яҳудий эмас. Биз яҳудийлар эса, қариб туғиламиз.\nЎн олти ёшли Карл Россманнинг реал тимсоли бўлганмиди, деган саволга:\n– Тимсоллар кўп бўлган ва бирорта ҳам бўлмаган. Бироқ булар бари энди ўтмишда қолди.\n– Навқирон Россманнинг образи ўтёқарнинг образидай жуда жонли.\n– Бу қўшимча маҳсулот, холос. Мен одамларни чизмайман. Мен воқеаларни ҳикоя қиламан. Булар картиналар, фақат картиналар.\n– Демак, уларнинг тимсоллари бўлган. Картиналар асосида киши кўрган, кузатган нарсалар ётади.\n– Нарсаларни, онгдан чиқариб ташлаш учун, фотосуратга туширишади. Менинг ёзганларим – кўрганларимдан кўз юмишга уриниш.\n– Мен бу асарни ёзишингизда сизга нима туртки берганини билишни хоҳлардим. «Ф.га» бағишлов –оддий расмиятчиликмас. Сиз, албатта, бу китоб билан кимгадир ниманидир айтишни истагансиз.\n– … «Ҳукм» – бир оқшом шарпаси.\n– Бу қанақаси?\n– Бу – шарпа.\n– Бироқ сиз уни ёзгансиз.\n– Бу – шарпадан ҳимояланишни кўзда тутиб ёзилган далолатнома, холос.\n– … Замза Кафканинг айнан ўзи эмас. “Эврилиш” иқрорномамас, бироқ у –маълум маънода – беадаблик… Ахир, ўз оилангда кана тарқагани ҳақида гапириш одобданми?\n– Албатта, бу одобли жамиятга ёт ҳолат.\n– Кўряпсизми, мен нечоғли одобсизман.\n– Ўйлашимча, бу жойда “одобли” ёки “одобсиз” каби аниқловчилар ўринсиз. “Эврилиш” – қўрқинчли туш, даҳшатли шарпа.\n– Туш ҳар қандай ваҳимали шарпадан ҳам даҳшатли бўлган воқелик устидаги пардани кўтарди. Ҳаётнинг фожеаси ва санъатнинг қудрати ҳам шунда.\nГ. Яноух ўқишни мўлжаллаган бир даста китобга қараб, Кафка шундай деди:\n– Сиз ўткинчи нарсалар билан жуда кўп машғул бўласиз. Бу замонавий китобларнинг аксарияти – бугунги куннинг “йилт” этган акси, холос. Улар жуда тез сўнади. Сиз кўпроқ эски китобларни ўқиганингиз маъқул. Классикларни. Гётени. Эскиси ўзининг сирини – кўпга чидамлилигини намоён этади. Фақат янгилиги учун қадрлангани билан, барибир, бу китобларнинг умри қисқа. Бугун ажойиб туюлади-ю, эртага бемаънилигини рўй-рост фош этиб қўяди. Ўзи, адабиётнинг йўли шунақа.\n– Поэзия ҳаётни ўзгартириб юборади. Баъзи вақтда бу янада ёмон.\nКафкага Г. Яноух дўсти шоир Эрнст Ледерер(1) ўзининг шеърларини махсус оч ҳаво ранг сиёҳда қандайдир ажойиб қоғозга ёзишини айтди.\n– Ҳар қайси афсунгарнинг ўз тантана маросими бўлади. Гайдн, мисол учун, гўё тўй-томошага чоғлангандай, упали парикда мусиқа ижод қилган. Ижод – бир ҳисобдан руҳлар афсуни.\nГ. Яноухнинг ҳикоялар тўпламини ўқигандан сўнг:\n– Сизнинг ҳикояларингиз кўнгилда шафқат қўзғайдиган даражада ғўр. Ҳикояларингиз ҳодисалар ва нарсаларнинг ўзидан кўра, кўпроқ сизда улар уйғотган таассуротлар ҳақида сўзлайди. Бу лирика. Сиз борлиқни маҳкам тутиш ўрнига силаб-сийпалайсиз… Бу ҳали санъат эмас. Бу таассуротлар ва туйғулар ифодаси – очиғини айтганда, борлиқни тортиниб, журъатсиз пайпаслаш. Кўзлар ҳали орзу-ҳаваслар пардаси билан бекик. Бироқ бу аста-секин ўтади. Пайпаслаб қидиринаётган қўл, эҳтимол, гўё оловга теккандай, илкис тортилади. Эҳтимол, сиз чинқириб юборарсиз, пойма-пой сўзлаб ғудуранарсиз ёки тишни тишга босиб, кўзингизни мошдай жуда катта очарсиз. Бироқ булар бари сўзлар, холос. Санъат доимо кишидан бутун борлиғини бағишлашни талаб этадиган иш. Шунинг учун ҳам у туб моҳияти билан фожиали.\nКафка “Прагер пресс”нинг якшанбадаги адабий иловасида, афтидан Отто Пик уюштирган адабиёт ҳақидаги сўровномани кўрсатди. Бармоғи билан “Сиз ўзингизнинг келгусидаги адабий режаларингиз ҳақида нима дейсиз?” деган саволга ишора қилиб кулди:\n– Бу аҳмоқона савол. Унга жавоб бериб бўлмайди. Ахир, яқин орада юрак қандай уришини айтиб бўларканми? Қалам юракнинг сейсмографик грифели, холос. У билан тебранишларни қайд қилиш мумкин, уларни олдиндан айтиб беришнимас.\nГ. Яноух Кафкага иккита бир пардали – Валтер Хазенклевер ва Артур Шницлер(2)нинг Янги немис театрида қўйилган пиесалари ҳақида гапирди. “Томоша яхши чиқмади, – деди Г. Яноух. – Бир пиесанинг экспрессионизми иккинчисининг реализмига қоришиб кетади ва аксинча. Афтидан, репитиция қиёмига етмаган”.\n– Эҳтимол. Прагадаги немис театрининг аҳволи жуда хароб. Умуман, бу молиявий, инсоний мажбуриятларнинг бутун бир мажмуи билан боғлиқ масала, кутилган томошабинлар эса йўқ. Бу пойдеворсиз эҳром. Актёрлар режиссёрларга бўйсиндирилган, режиссёрларни театр бирлашмаси қўмитаси олдида жавобгар маъмурият бошқаради. Уларнинг барисини бир бўғинга боғлаб бошқариб турадиган тизим йўқ. Бу ерда ҳақиқий немислар йўқ, шунинг учун ишончли, доимий томошабин ҳам йўқ. Ахир, ложа ва партерлардаги немисча гапирадиган яҳудийлар немислармас, айвонларда орқа ўриндиқлардаги Прагага келиб турадиган немис талабалари – ҳокимиятнинг олдига тушиб олган қўриқчилар тўдаси, душманлар, бироқ тингловчилармас. Бундай шароитда, албатта, жиддий ижодий натижаларга эришиб бўлмайди. Кучлар майда нарсаларга сарф этилади. Уринишлар, зўр беришлар беҳуда кетади, бу ҳаракатлар ҳеч қачон мақсадга – яхши спектакл намойишига олиб келмайди, Шунинг учун ҳам мен театрга тушмайман. Бу жуда қайғули.\nНемис театрида Валтер Хазенкливернинг «Ўғил» драмасини намойиш қилишди.\n– Ўғилнинг отага исёни – адабиётнинг қадим мавзуи ва дунёнинг энг кўҳна муаммоларидан. Унга драмалар ва трагедиялар бағишланган, аслида эса, бу комедиянинг материали. Буни ирландиялик Синг(3) тўғри англаган. Унинг «Ғарб қаҳрамони» драмасида ўғил – отасини ўлдиргани билан мақтанадиган ғўр маҳмадона. Бироқ кейин саҳнада қария пайдо бўлади ва ота обрўсини тўккан оқпадарни фош этади.\n– Назаримда, сиз ёшликнинг кексаликка қарши курашига умидсизлик билан қарайсиз.\n– Менинг умидсиз қарашим бу курашнинг моҳиятан сохта кураш эканини ўзгартирмайди-ку… Кексалик – ёшликнинг келажаги, эртами, кечми у бунга эришади. Курашнинг нима кераги бор? Эртароқ қариш учунми? Тезроқ кетиш учунми?\nГ.Яноух болалик чоғида онаси билан Полшанинг Пшемисл шаҳарчасидаги яҳудийлар яшайдиган мавзега боришганини эслайди. Ўшанда эски уйлардан, ғира-шира дўкончалардан одамлар югуриб чиқиб келишганини, йиғлашиб, кулишиб онасининг қўлларини, кўйлагинингэтагини кўзларига суртишиб ўпишганини, бунинг сабабини – онаси бир пайтлар кўплаб яҳудийларни уйига яшириб талончиликдан асраб қолганини – кейинчалик билганини айтиб беради.\n– Мен ҳозир бу камбағал яҳудийларнинг геттосига чопиб бориб, жимгина, чурқ этмай уларнинг этагини ўпгим келаётир. Агар улар менинг ўзларига яқинлигимга индамасдан бардош билан тоқат қилишса, мен жуда бахтли бўлардим.\n– Сиз шунчалик ёлғизмисиз?\nКафка бош ирғаб маъқуллади.\n– Худди Каспар Гаузер(4)дай?\n– Каспар Гаузердан ҳам ортиқроқ. Мен ёлғизман, худди… Франц Кафкадай.\nЧехиялик мусиқачи ва адабиётчи Густав Яноухнинг (1903-1968) “Кафка билан суҳбатлар” китоби алоҳида хусусиятга эга. Г.Яноух Кафка билан 1920 йили мартда “Arbeiter-Unfallversicherungsanstalt” ижтимоий суғурта жамияти идорасида танишади. Бу идорада Кафка билан бирга Яноухнинг отаси хизмат қилган. Бир куни у ҳамкасбига ўғлининг шеърларини кўрсатади. Шундан сўнг Г.Яноух Кафка билан тез-тез учрашиб, суҳбатлашиб туришади. Г.Яноухнинг айтишича, 1926 йили Кафканинг ҳикояларини чех тилида нашр этишда қатнашаётганда у ношир Йозеф Флориандан кундаликларидаги Кафкага доир қайдларни нашрга тайёрлаш ҳақида таклиф олади. Г.Яноух кундаликларидаги шундай қайдларни кўчириб, чех тилига таржима қилиб Й.Флорианга беради, бироқ ўшанда бу иш нашргача бориб етмайди. Урушдан кейин у қоғозлари орасидан ва дўстларидан ўзининг чехча-немисча, немисча-чехча қўлёзмаларини топади, “Эски хотираларни тартибга солиш, саралаш ва қайта кўчириш билан чекланиб”, “Кафка билан суҳбатлар”, “Қайдлар ва хотиралар”ни (1951) нашр эттиради. Албатта, Г.Яноухнинг китоби танқидий ёндошишни тақозо қилади: чунки, биринчидан, бу хотира, “хотирланаётган” одам ҳақида тўғридан-тўғри айтилган гаплар эмас; иккинчидан, 17-18 ёшли ўсмир Кафка билан учрашган ва суҳбатлашган вақт билан бу ҳақдаги қайдлар чоп этилган вақт орасида йигирма беш йил борлигини ҳам назарда тутиш керак: қолаверса, хотира ва қайдлар қандай мезонларга кўра “сараланган ва қайта кўчирилган”и бизга қоронғи. Бироқ бу масалада, афтидан, М.Броднинг бу ишга муносабатини эътиборга олиш лозим бўлади. У “Franz Kafka. Eine Biographie” номли китобининг янги боб ва янги маълумотлар билан тўлдирилган учинчи нашрида 1947 йили Г.Яноух хотиралар қўлёзмасини юборганини айтиб, шундай ёзади: “Яноух келтирган Кафканинг гаплари ҳақиқий ва чинлигига ишонч уйғотади, уларда Кафканинг суҳбат тарзига хос белгилар яққол сезиларди – қайдларда бу услуб унинг асарларидагидан кўра қуюқ, нисбатан тиниқ. (…) Шунингдек, Яноух билан суҳбатларида муҳокама этилган мавзулар доираси ҳам, Кафка билан қилган кўплаб суҳбатларим туфайли, менга таниш ва уларда мен Кафкани қизиқтирган асосий масалаларни ҳеч бир қийинчиликсиз кўриб турибман”.\nБу гувоҳлик ҳам, албатта, субъектив ва биз унга асосланиб Г.Яноухнинг китобини сўзсиз ишончли ҳужжат сифатида қабул қила олмаймиз. Шунга қарамай уни (асосан, адабиёт ва санъатга алоқадор, шунингдек, дунёқараши билан боғлиқ айрим муаммоларга доир фикрларини танлаб) тўпламга киритдик, зотан, бу китоб ҳам “жаҳон кафкашунослиги”ни ташкил этган манбалар қаторидан мустаҳкам жой олган.\nМазкур тўпламга киритилган Кафканинг фикр-мулоҳазалари Г.Яноух китобининг қарийб ярмини ташкил этади. Учрашув ва суҳбатлар билан боғлиқ вазиятлар, ҳолатлар баёни, ташқи тавсифлар, Кафканинг суҳбат чоғидаги хатти-ҳаракатлари (“Хижолат тортиб кулди”, “ғамгин кулимсиради”, “ўйланиб қолди”), имо-ишоралари ва ҳоказолар, Яноухнинг изоҳлари ҳам қолдириб кетилди. Биз фақат Кафканинг фикр билдириши учун туртки берган нарсага эътибор қаратдик ҳамда суҳбатдошининг орада ташлаб турган луқмаларини келтириб, уларни курсив ҳарфларда бердик.\n1. Ледерер, Эрнст (1904 – ?) – немис шоири ва мусаввири. Испаниядаги фуқаролар уруши қатнашчиси, немис концентрацион лагерида ҳалок бўлган.\n2. Бу ўринда гап немис шоири ва драматурги Валтер Хазенклевернинг (1890-1940) «Халоскор» номли ҳамда австрялик драматург Артур Шницлернинг (1962-1931) «Яшил тўтиқуш» номли бир пардали пиесалари ҳақида кетаётир. Валтер Хазенклевернинг «Ўғил» (1914) драмасини саҳнага олиб чиқиш йигирманчи йилларда немис экспрессионистлари орасида урф бўлган.\n3. Синг, Жон Миллингтон (1871-1909) – ирланд драматурги, унинг «Ғарб қаҳрамони» пиесаси дастлаб 1907 йили эълон қилинган эди. 4. Каспар Гаузер – сирли «топиб олинган бола», 1828 йили Нюрнбергда пайдо бўлган. Якоб Вассерманнинг «Каспар Гаузер ёхуд Юрак танбаллиги» романи унинг тақдирига бағишланган.\nРус тилидан Аҳмад ОТАБОЙ таржимаси.\nМазкур суҳбатдан парчалар “Ўзбекистон адабиёти ва санъати”(2002)”, “Жаҳон адабиёти” журнали(2006 йил, апрел), “Ёзувчи” газетаси(2005)да чоп этилган. Манба:Behzodfazliddin.uz\nЎқилган 505 маротаба\tТвитнуть\n« Тошкентда Британиялик рассом ва ҳайкалтарош Генри Мурнинг кўргазмаси очилди\tНосир Фозилов. Адабиёт ясалмайди, яратилади »


Мустақил эксперт-иқтисодчи Юлий Юсупов навбатлар, қора бозор ва «шапка»лар нега вужудга келиши, бу ҳодисалар бозорнинг қандай оқибатларига сабаб бўлиши ҳамда танқислик деб аталувчи иқтисодий касалликни қандай енгиш ҳақида ўзининг Kommersant.uz сайтида эълон қилинган мақоласида ҳикоя қилиб берди.\nМен хорижда кўпроқ бўламан, ўз-ўзидан, ватанимга ҳам тез-тез қайтишга мажбурман. Давлатимиз чегарасини кесиб ўтганимнинг энг ишончли белгиси нима эканлигини биласизми? Навбатлар! Аввалига паспорт назоратида — чегарачилар олдида, кейин багажни кутиш асносида, ундан сўнг божхона назоратида... Лекин бу билан навбатлар тугамайди. Улар мени доим таъқиб қилади: коммунал хизматга бораманми, давлат идораларига келаманми, банкларга ишим тушадими...\nНавбатлар бизда соф тижорий секторларда ҳам пайдо бўлади. Бензин, шакар, автомобиль учун навбатларни эсга олиш кифоя... Хориждан асбоб-ускуна харид қилиш истагидаги тадбиркорга ваъда қилинган конвертация учун қанча навбат кутилишини биласизми? Ойлаб, агар йиллаб бўлмаса! Бу ҳолатда улар банкларнинг ҳисоб рақамларида музлатилган пулларини ушлаб туришади, яъни улар тўғридан-тўғри молиявий йўқотишларга дучор бўлишади, боз устига, валюта ўз вақтида тўланмаганлиги сабабли уларни шартнома шартларига кўра жаримага ҳам тортишади. Лекин булар конвертация ваъда қилинган тадбиркорлар. Аксарият эса аллақачон ҳеч қандай навбатда туришмайди, улар расмий айрибошлаш курсидан анча баланд бўлган норасмий бозордан харид қилиб қўяқолишади.\nНавбатлар иқтисодиёти нуқтаи назаридан бу — танқислик деб аталувчи иқтисодий касалликнинг шаклларидан биридир. Танқисликнинг бошқа кўринишлари — қора бозор, «шапкалар», товар савдосининг картали (лимитланган) тизими кабилардир.\nНега танқислик юзага келади ва унга қарши қандай курашиш мумкин?\nКелинг, мисол тариқасида гўшт бозорини олайлик. Ҳар қандай бозор уч асосий элементдан иборат — нарх-наво, талаб ва таклиф. Уч элемент бир-бирига таъсир қилади. Лекин бизни ҳозирча талаб ва таклиф маҳсулот нархига қандай таъсир қилиши қизиқтиради.\nНарх ва талаб ўртасида тескари боғлиқлик мавжуд: нарх қанчалик паст бўлса, талаб шунчалик юқори бўлади ва аксинча. Нега бундай бўлиши ўз-ўзидан тушунарли: маҳсулот қанча арзон бўлса (ва арзонлигидан ўзининг истеъмол хоссаларини йўқотмаса) у шунчалик харидоргир бўлади. Бизнинг шартли мисолимизда (1-жадвалга қаранг) 30 минг сўм нархда истеъмолчилар (айтайлик, кунига) 500 кг гўшт харид қилишга тайёр, нарх 15 минг сўм бўлганида эса — 1200 тонна. Савол шундан иборатки, сотувчилар шу нархдан шунча маҳсулот сотишга тайёрмикан?..\nМаҳсулотнинг нархи ва уни таклиф этиш катталиги ўртасида тўғридан-тўғри боғлиқлик бор: нарх қанчалик юқори бўлса, сотувчилар шу маҳсулотни савдога шунчалик кўп таклиф этишни исташади ва буни амалга оширишлари мумкин. Айтайлик, ишлаб чиқариш ва етказиш харажатлари гўштнинг 1 килосига 20 минг сўмга тушмоқда. Мос равишда, гўштнинг килоси 20 минг сўм бўлса ишлаб чиқарувчилар фойда олишмайди. Эҳтимол, маҳсулот бирлигига харажатлари камроқ бўлган сотувчилар топилиб қолар, айнан ўшалар савдога 100 тонна чиқаришади. Янада пастроқ нархларда савдо нолга яқинлаша боради. Лекин гўштнинг килосига 20 мингдан баланд нархларда савдо ёмон бўлмайди, чунки сотувчилар учун фойда келтира бошлайди-да.\nЮқоридаги жадвалдан кўриниб турибдики, талаб ва таклиф даражалари боғлиқлиги маълумотлари маълум бўлиб турганида талаб ва таклифнинг тенглигини таъминловчи нархнинг ягона варианти мавжуд бўлиб турибди — килосига 30 минг сўм. Бошқа ҳар қандай вариантларда ё маҳсулотнинг ортиқчалиги ёки танқислиги вужудга келади. Агар биз эркин бозорга эга бўлсак гўштнинг бозор нархи килосига 30 минг сўм даражасида ўрнашади (бу нарх мувозанат нархи деб аталади, чунки талаб ва таклифнинг тенглигини таъминлайди). Бозорга борган ҳар қандай киши яхши биладики, бозорда савдогарлар ва харидорлар кўп бўлса ва эркин рақобатга ҳеч нарса халақит бермаса, бозор нархи эртами-кечми мувозанат нархига яқин даражада тўхтайди.\nБозорнинг бу механизмлари ҳар қандай бозорда — гўшт бўладими, картошка, кийим-кечак, валюта ёки кредитлар бўладими — иш беради. Нарх ҳосил бўлиши нуқтаи назаридан бу маҳсулотлар ўртасида принципиал фарқ йўқ.\nСунъий танқислик нималарга олиб келади?\nТанқислик нега ҳосил бўлади ўзи? Фақат бозор механизмларига нимадир халақит бера бошласа! Кўпинча уларга халақит берувчи икки сабаб бўлади: давлатнинг хатти-ҳаракатлари ва монополистларнинг хатти-ҳаракатлари.\nДавлат энг эзгу истаклар билан баъзи бир муҳим, масалан, ижтимоий аҳамиятга эга маҳсулотлар нархини пасайтирмоқчи бўлади. Бунинг учун нима қилиш керак? Таклифни рағбатлантириш лозим. Таклиф қанчалик юқори бўлса, сотувчилар ўртасида рақобат ҳам шунчалик юқори бўлади ва нархлар шунчалик паст бўлади. Гўшт бозорига нисбатан қўлланиладиган бўлса, ем базасини, наслдорликни ривожлантириш, ишлаб чиқарувчиларни рағбатлантириш, рақобат йўлидаги тўсиқларни олиб ташлаш ва бошқа чоралар билан чорвачиликни қўллаб-қувватлаш лозим. Ана шунда бир неча йилдан кейин, агар дастур самарали бўлса, гўшт ишлаб чиқариш кўпаяди ва унинг нархи туша бошлайди.\nЛекин ундан ҳам оддийроқ йўли бор: шунчаки нархларни пасайтиришга буюриш! Амалиётда, маълум бир нархдан қиммат сотишни тақиқлаш. Масалан, маъмурий тартибда, 1 кг гўшт нархини 25 минг сўм қилиб белгилаб қўямиз.\nБунда натижа қандай бўлади? Биз сунъий яратилган танқисликнинг типик манзарасига гувоҳ бўламиз. 25 минг сўм баҳода харидорлар 600 тонна гўшт сотиб олишга тайёр бўлишади, сотувчилар эса фақатгина 300 тонна таклиф қила олади. Ана сизга навбатлару, карточкалару, нарх юқорироқ бўлган қора бозор! Сотувчиларнинг аксариятига бу нархда гўшт сотиш шунчаки фойда келтирмайди. Улар нима қила бошлашади? Ёки бозорни бутунлай тарк этишади ёки нархлар қимматроқ бўлган хуфёна қора бозорга ўтишади.\nСунъий яратилган танқисликнинг энг асосий оқибати — пасайтирилган нархлар ушбу маҳсулотни ишлаб чиқаришни фойда бермайдиган қилади, натижада таклиф борган сари камая боради. Алал-оқибатда, эртами-кечми нархларни яна эркин қўйиб юборишга мажбур бўлинади, лекин бу ҳолатда улар дастлабки мувозанатлашган нархдан-да қимматроқ бўлади, чунки маҳсулотни ишлаб чиқариш қисқариб кетган бўлади. Қош қўяман, деб кўз чиқариш, дейилади бунинг отини.\nБошқа бозорларда ҳам маъмурий аралашувнинг оқибатлари худди ана шундай кўринишга эга бўлади.\nАгар валюта бозорида маъмурий тартибда 1 доллар учун 3000 сўм белгилаб қўйилса, қачонки унинг мувозанатлашган нархи, айтайлик, 5000 сўм бўлса, танқислик иқтисодиётининг тўлиқ тўпламига эга бўламиз: талаб таклифдан ошиб кетади, валютани кимга бериш кераклигини амалдорлар ҳал қилишади, қора бозор ҳосил бўлади. Энг асосийси, валюта етказиб берувчилар — экспортчиларда рағбат ўлади, чунки 1 долларга 3 минг сўм нарх уларни мутлақо қониқтирмайди. Натижада, экспорт пасая бошлайди, ўз-ўзидан валюта ҳажми ҳам пасаяди ва унинг танқислиги ортади.\nАгар кредит нархи, яъни фоиз ставкасини мувозанатлашган ставка (Марказий банк бу борада тижорат банкларига ўз «тавсиялари»ни жўнатиб туради) дан паст белгиласак ҳам худди шунга дучор бўламиз: кредит ресурсларига бўлган талаб таклифдан ортиқ бўлади, сотувлар банк ходимлари ўртасидаги тақсимотга айланади, арзон кредитларга эга бўлиш учун қарз олувчилар «шапка» беришга мажбур бўлишади, ўз-ўзидан фоиз ставкаси юқорироқ бўлган ноформал кредит бозори вужудга келади.\nЭнг асосийси. Кредит ресурсларининг манбаи нималигини биласизми? Омонатлар! Агар фоиз ставкалари паст бўлса аҳолида пулларини банкда сақлаш учун рағбат бўлмайди. Яъни пасайтирилган фоиз ставкалари туфайли молия сектори кредитлаш учун манбадан маҳрум бўлади.\nТанқислик келиб чиқишига маъмурий тартибда ўрнатиладиган нархлардан ташқари яна бир сабаб бор: бозорни монополлаштириш ҳисобига таклифни сунъий чеклаш. Энг яққол мисол — ўзимизнинг миллий енгил автомобиллар бозоримиз. Импорт машиналар учун белгиланган ҳаддан зиёд божхона тўловлари импортчилар олдига енгиб бўлмас тўсиқлар қўяди, натижада маҳаллий истеъмолчиларни ўзимизнинг авто ишлаб чиқарувчимиз билан яккама-якка қолдиради. Бозордаги тўлиқ монополия ишлаб чиқарувчига ўз маҳсулотини ўта юқори нархларда сотиш имкониятини яратади. Лекин шу нархлар ҳам таклифнинг сунъий чекланганлиги шароитида мувозанатлашган нархлардан паст бўлади. Натижада: навбатлар, «шапкалар», олибсотарларнинг янада қимматроққа сотиши...\nХулоса қандай бўлиши керак? Агар биз танқислик иқтисодиётида яшашни, навбатларда туришни ва чайқовчиларга пул тўлашни истамасак, (солиқ тўловчилар ва сайловчилар сифатида) давлатимиз олдига қуйидаги наказларни қўйишимиз керак:\n- ривожланган рақобат муҳити мавжуд бўлган, бозорнинг ўзи мувозанатлашган нархларни таъминлай оладиган ва истеъмолчиларни ишлаб чиқарувчиларнинг хоҳиш-амридан ҳимоя қила оладиган жойларда маҳсулотлар ва хизматлар нархларининг ҳосил бўлиш жараёнига маъмурий аралашувни бас қилиш;\n- монополлашган бозорларда рақобатни турли йўллар билан ривожлантириш, янги ўйинчилар пайдо бўлиши учун (кўпинча давлатнинг ўзи ўрнатадиган) тўсиқларни олиб ташлаш;\n- бозор нархларини пасайтириш (ёки ошишини чеклаш) учун курашни «кавалерияча» маъмурий усуллар билан эмас, бизнесни юритиш йўлидаги тўсиқларни йўқ қилиш ва ишлаб чиқариш харажатларини камайтириш каби қунт талаб қиладиган йўллар воситасида олиб бориш. Агар биз рақобатни қатъийлаштириш, бизнес муҳитини яхшилаш ҳисобига ишлаб чиқариш харажатларини камайтира олсак, мувозанатлашган нарх янада паст даражага тушиши тайин.\nқора бозор дефицит


Қўйлиқ бозори ёнида автоуловнинг газ ускунаси портлаб кетди / Ўзбекистон янгиликлари, энг сўнгги хабарлар\n26 октябр 2013, 13:05 2040 кўрилди\nМавжуд маълумотларга қараганда автоуловнинг газ-баллон укунасидаги муаммолар портлашга сабаб бўлган. Воқеа гувоҳларининг таъкидлашича, портлаган Нексиянинг ёнида харакатланаётган автоуловларга хам зарар етган. Жароҳатлаганлар ҳақида хозирча маълумотлар йўқ. Воқеа жойига зудлик билан тез ёрдам, ўтўчирувчилар ҳамда милиция ходимлари етиб келган.\nВоқеа юзасидан батафсил маълумот кейинроқ чоп этилади.


“Муҳаммад Юсуф – Ватан ва мустақиллик куйчиси” мавзуида кўргазма - О‘zDSMI - О‘ZBEKISTON DAVLAT SAN’AT VA MADANIYAT INSTITUTI\n“Муҳаммад Юсуф – Ватан ва мустақиллик куйчиси” мавзуида кўргазма\nҚушдай учиб, қучоғингдан дунё кездим,\nКезиб-кезиб топганларим соғинч бўлди.\nҚанча олис кетсам, шунча қадринг сездим,\nҚайда юрсам ёду меҳринг овунч бўлди.\nАйланайин қора қошу кўзингдан-а,\nЎзингдан қўймасин халқим, ўзингдан-а.\nСодда ва самимий мисралардан иборат дилтортар шеърлар, теран тафаккур маҳсули -достонларининг халқ қалбидан жой олгани , Ватан ва она тупроқнинг ҳақиқий фидойи фарзанди бўлмоқ шоир шеьриятининг асосини ташкил этади.\nИнститут жамоасининг ҳар бир аъзоси профессордан талабагача мана шу теран мазмунли адабиётни чуқур ўрганмоқда, тарғиб қилмоқда.\nЎзбекистон Республикаси Вазирлар Маҳкамасининг 2020 йил 24 августдаги 502-сонли қарорига асосан “Тошкент шаҳридаги адиблар хиёбонидан самарали фойдаланиш ва таълим муассасаларида адиблар ижодини ўрганиш бўйича чора-тадбирлар режаси” ижросини таъминлаш мақсадида Ўзбекистон давлат санъат ва маданият институтида “Муҳаммад Юсуф – Ватан ва мустақиллик куйчиси” мавзуида кўргазма бўлиб ўтди.\nУндан фото, портрет жанридаги суратлар, мусаввир мўйқаламида сайқал топган ранг-тасвир асарлари, ноанъанавий услубда яратилган портрет сингари 100 дан ортиқ экспонатлар ўрин олди.\nЖаннат Ўзбекистон табиатининг ранго-ранг фаслларида турли учрашувлар, суҳбатлар, иқтидорли ёшлар билан ишлаш жараёнлари, устозлар ҳузуридаги дилтортар баҳсу суҳбатлар асносидаги шоирнинг ёниқ ижодий портретларига ушбу кўргазмадан катта ўрин ажратилди .\nТадбирда иштирок этган Муҳаммад Юсуфнинг рафиқаси, таниқли шоира, “Фидокорона хизматлари учун” ордени совриндори Назира ас-Салом шоир ҳаёти ва ижодидаги қизиқарли воқеалар ҳақида сўзлаб берди.\nКўргазмада шунингдек ҳаваскор рассом талабалар ҳам ўзларининг ижодий ишлари билан иштирок этди.\nШу ернинг ўзида Муҳаммад Юсуфнинг рафиқаси , таниқли шоира, “Фидокорона хизматлари учун” ордени соҳибаси Назира ас- Салом Ўзбекистон давлат санъат ва маданият институти талабалари учун “Қалби ёниқ ижодкор ” мавзуидаги маҳорат дарсини олиб борди.\nМуҳаммад Юсуфнинг ижодида тарихий шахслар улуғланиши, Ватанга иддаолар қилмай севиш, фарзанд тарбиясида устознинг ўрни ҳақидаги унутилмас хотиралар, ҳаётий ҳикматлар маҳорат дарсининг асосини ташкил қилди. Ўзаро мулоқотлар жараёнида Назира ас-Салом Ўзбекистон халқ шоири Муҳаммад Юсуф шеърларидан намуналар ўқиди. Йиғилганларга уларнинг яратилиш тарихи ҳақида сўзлаб берди.


Ампициллин тригидрат-RG – medu.uz – Дорилар ҳақида маълумотлар ўзбек тилида\nHome Йўриқномалар Ампициллин тригидрат-RG\nПрепаратни савдо номи: Ампициллин тригидрат-RG\nТаъсир этувчи модда (ХПН): ампициллин (ампициллин тиригдрати кўринишида).\nДори шакли: таблетклар\nфаол модда: 250 мг ампициллинга эквивалент ампициллин тригидрати;\nёрдамчи моддалар: картошка крахмали, тальк, магний стеарати ёки кальций стеарати.\nТаърифи: оқ ёки деярли оқ рангли таблеткалар, бироз “мармарсимон” бўлиши мумкин. Бир томонида фаскаси ва рискаси бўлган, яссицилиндрик шаклли таблеткалар.\nПрепарат – кенг таъсир доирасига эга бўлган яримсинтетик пенициллинлар гуруҳига мансуб антибиотик. Микроорганизмлар ҳужайраси девори синтезини бостириб бактерицид таъсир кўрсатади. Пенициллиназа таъсирида парчаланади. Меъдани кислотали мухитига чидамлидир.\nПрепаратга пенициллиназа ишлаб чиқармайдиган Streptococci A, B, C, F, G; Str.pneumoniae ва қуйидаги микроорганизмлар: L.monocytogenes, Corynebacterium diphtheriae, Erysipelothrix rhusopathiae, Eikenella corrodens, N.meningitidis, Bordetella pertussis, Clostridium spp., Propioniobacterium acnes, Peptostreptococcus spp., Actinomyces spp., Leptospira spp., Treponema доимо сезгир; Enterococcus faecalis, E.coli, Proteus mirabilis, Salmonella spp., Vibrio cholerae, H.influenzae, N.gonorrhoeae, Fusobacterium spp., Prevotella spp. лар доимий сезгир эмас.\nДорига чидамли микроорганизмлар: Staphylococcus spp., B.catarrhalis, Klebsiella spp., Enterobacter spp., C.diversus, C.freundii, Proteus vulgaris, Providencia rettgeri, Morganella morganii, Y.enterocolitica, Pseudomonas spp., Acinetobacter spp., Xanthomonas spp., Flavobacterium spp., Alcaligenes spp., Nocardia spp., Campylobacter spp., Legionella pneumophila, Mycobacterium spp., Bacteroides spp., Mycoplasma spp., Chlamydia spp.\nПрепарат ичга қабул қилинганида меъданинг кислотали муҳити таъсирида парчаланмайди, қонга яхши сўрилади. Ичга қабул қилингандан сўнг плазмадаги энг юқори миқдорига таҳминан 1,5-2 соатда эришилади. Организмнинг тўқималари ва суюқликларига киради, терапевтик дозаларда плеврал, перитонеал ва синовиал суюқликларида, ўт-сафрода аниқланади. Препарат йўлдош тўсиғидан ўтади, она сутига ажралиб чиқади. Ярим чиқарилиш даври таҳминан 1 соат, анурияда бу давр 12-20 соатгача узаяди. Препаратнинг асосий қисми организмдан буйраклар орқали чиқарилади, шунинг учун сийдикда антибиотикнинг миқдори жуда юқори бўлади. Препарат қайта юборилганида, организмда тўпланиб қолмайди, бу уни катта дозаларда ва узоқ вақт қабул қилишга имконият беради.\nБактериал инфекциялар: бронхит, пневмония, дизентерия, сальмонеллёз, сальмонеллаларни узоқ вақт ташувчилик, холецистит, кўк йўтал, пиелонефрит, уретрит, эндокардит, тери ва юмшоқ тўқималарнинг инфекциялари, гинекологик инфекциялар, қулоқ, бурун, томоқ инфекциялари, одонтоген инфекциялар, менингит, сепсис ва препаратга сезгир микроорганизмлар чақирган бошқа инфекциялар.\nЎртача оғирликда кечувчи инфекцияларда, суткалик дозаси катталар учун 2-3 г, оғир инфекцияларда – 10 г, менингитда – 14 г. Болаларга препарат 50-100 мг/кг суткалик дозада буюрилади. Бир ёшгача бўлган болалар учун суткалик доза 0,25-0,75 г, 1 ёшдан 6 ёшгача – суткалик 0,75-1,5 г, 6 ёшдан 15 ёшгача – 1,5-2 г ташкил қилади. Суткалик доза 2-4 қабулга, менигитда 6-8 қабулга бўлинади. Гонококкли уретрит бундан истисно, унда 3,5 г препарат ичга бир қабулда бир марта буюрилади. Препарат овқатдан 0,5-1 соат олдин қабул қилинади. Даволаш курсининг муддати одатда 5-10 кун, ўткир пиелонефритда 2-3 ҳафта, сурункали пиелонефритда 6 ойдан кўпроқ.\nАллергик реакциялар (эшакеми, эритеми, Квинке шиши, ринит, конъюктивит; кам ҳолларда иситма, бўғимларда оғриқлар, эозинофилия; жуда кам ҳолларда анафилактик шок). Марказий нерв тизимига захарли таъсир кўрсатиши (буйрак етишмовчилиги бўлган беморларга жуда катта дозаларда қўлланганида), диспепсик кўринишлар (диарея, кўнгил айниши, қайт қилиш), кандидоз, ичак дисбактериози кузатилиши мумкин.\nМутлақо қўллаш мумкин бўлмаган ҳолатлар: пенициллин қатори антибиотикларига юқори сезувчанликда. Жигар фаолиятининг оғир бузилишлари. Миастения. Бир ёшгача бўлган болалар. Препаратга сезгир бўлмаган штаммлар, айниқса псевдомонадалар ва стафилококклар чақирган инфекцион касалликлар.\nНисбий қўллаш мумкин бўлмаган ҳолатлар: цефалоспоринларга юқори сезувчанлик, анамнезда аллергия, бронхиал астма, пичан тумови ёки эшакеми бўлиши, инфекцион мононуклеоздаги, лимфолейкоздаги, иккиламчи инфекциялар, лактация даври, ҳомиладорлик.\nБактериостатик антибиотиклар (тетрациклин, хлорамфеникол, эритромицин ва б.) билан бир вақтда қўлланганида ўзаро антагонизм юзага келади. Аминогликозид антибиотиклари билан микробларга қарши самарадорлигида синергизм кузатилади. Пробеницидни бирга буюриш, препаратни сийдик билан чиқарилишини камайтиради ва унинг қон зардобидаги миқдорини ошишига олиб келади, аллопуринол билан эса, препаратнинг метаболизмини секинлаштиради ва тери тошмасининг пайдо бўлиши тез-тезлигини оширади. Кам ҳолларда препарат перорал контрацептивларнинг таъсирини сусайтиради.\nАллергик реакциялар пайдо бўлган ҳолда препарат қабул қилишни тўхтатиш ва десенсибилизацияловчи даволашни ўтказиш керак. Сепсисли беморларда препарат қўлланганида бактериолиз реакцияси (Яриш-Герксгеймер реакцияси) ривожланиши мумкин. Ҳолсизланган беморларни узоқ вақт даволаш препаратга чидамли микроорганизмлар (ачитқисимон замбуруғлар, грамманфий микроорганизм) чақирган суперинфекция ривожланиши мумкин. Бу беморларга препарат билан даволаш даврида В гуруҳи витаминларини ва С витаминини буюриш зарурати бўлганда, нистатин ва леворинни бериш мақсадга мувофиқдир. Бронхиал астмада, пичан иситмасида ва бошқа аллергик касалликларда, зарур ҳолларда препарат билан бир вақтда десенсибилизацияловчи воситалар буюрилади. Препарат хомиладор ва эмизикли аёлларга эҳтиёткорлик билан буюрилади. Буйраклар, жигар фаолиятини ва қон манзарасини мунтазам назорат қилиш керак. Буйрак етишмовчилиги бўлган пациентларга препарат буюрилганида эҳтиёткорликка риоя қилиш керак.\nТаблеткалар 250 мг дан контур уяли ўрамларда.


19:50 / 09.11.2017\n"Минтақалараро ҳамкорлик - бу мамлакатларимиз иқтисодий ҳамкорлигининг асоси", - деди Назарбоев. Унинг сўзларига кўра, Россия ва Қозоғистон ўртасидаги товар айланмаси сўнгги тўққиз ойда 31 фоизга ошган. "Маълумки, вазирликларимиз 30 та ҳукуматлараро битим устида ишлашган, улардан 10 тасини имзолаймиз", - дейди у.\n"Ўз вақтида бу ердаги барча йирик корхоналарда бўлганман. Магнитогорск металлург комбинати ўша пайтлар 20 миллион тонна пўлат ишлаб чиқарарди; дунёдаги ҳеч бир завод бунча пўлат ишлаб чиқармасди. Биз шу ерда ўқиганмиз, шу ерда мутахассис бўлганмиз", - деди у.\nРоссия Қозоғистон ҳукуматлараро битимлар


Зўравонлик маданиятига қарши туриш - фойдали маслаҳатлар • NeMolchi.uz\nBosh sahifa Jabrlanganlarga maslahat Зўравонлик маданиятига қарши туриш – фойдали маслаҳатлар\nЗўравонлик маданиятига қарши туриш – фойдали маслаҳатлар\nЗўрлаш маданияти (зўравонлик маданияти) – бу аёллар тадқиқотлари ва феминистик назарияда пайдо бўлган ва аёлларни зўрлаш ва жинсий зўравонлик одатий бўлган маданиятни тавсифловчи атама бўлиб, бунда меъёрлар, амалиёт ва оммавий ахборот воситалари аёлларга нисбатан жинсий зўравонликни нормаллаштиради ва ҳатто уни оқлайди.\nҲамма тинч-тотув яшашни ва ўзларини хавфсиз ҳис қилишни хоҳлайди.Бунинг учун бирлашиш ва зўрлаш маданиятига қарши туриш кифоя. Буни қандай амалга оширса бўлади?\nЭркаклик ва аёллик ҳақидаги тушунчаларимизни қайта кўриб чиқиш\nКўпчилик эркаклик – қўполлик, шафқатсизлик, куч, ҳукмронлик билан синоним, аёллик эса сабр-тоқат, итоаткорлик эса ҳақиқий аёлга хос фазилатлар деб янглиш ўйлайди. Бундай стереотиплар одамлар онгида мустаҳкам ўрнашган. Дарҳақиқат, зўравонлик, шафқатсизлик ва кучнинг эркаклик билан ҳеч қандай алоқаси йўқ, худди шундай аёллик – бу доимо ҳам камтарлик ва сабр дегани эмас. Болаларга шахсий чегаралар ва розилик маданияти борлигини тушунтиринг, агар шериклардан бири яқинликни истамаса, сиз «зўрлик билан» олишингиз мумкин эмас.\nЗўравонлик қурбонини айблашни бас қилинг\nҲа, афсуски, зўрлаш ҳақидаги воқеаларда кўпинча айнан қурбонлар жабр кўради. “Ўзинг айбдорсан, аҳмоқ”, “Нега у ерга бординг, у нима хоҳлаганини билмасмидинг”, “у сўнгги ж.б. каби кийиниб олганди” – бу каби иборалар нутқингиздан ўчиб кетиши лозим. Ёдда тутинг, зўравонлик ҳолатида қурбоннинг қандай кийимда бўлгани умуман аҳамиятли эмас.\nҲали ҳам жабрланувчининг кийими муҳим деб ҳисоблайдиганлар учун ўйлаб кўришни тавсия этамиз: унда нега болалар ёки эркаклар зўрланмоқда? Нега ёпиқ ва ҳаттоки диний кийим кийган аёлларни зўрлашмоқда?\nҚурбонларни тингланг ва қўллаб-қувватланг\nАйбловга йўқ деймиз, қўллаб-қувватлашга эса – ҳа! Агар сизга яқин одамингиз зўравонликни бошдан кечирганини айтса, уни тингланг ва қўллаб-қувватланг. Яқинингизга ёрдам беринг, ҳуқуқни муҳофаза қилиш идораларига биргаликда мурожаат қилинглар, унга бирга эканлигингизни ва биргаликда буни енгишингизни айтинг.\nРозилик маданияти тамойилларига амал қилинг ва уларни бошқалар билан баҳам кўринг\nРозиликнинг асосий тамойили – ўзаро розилик асосидаги яқинликдир. Бу аниқ ифодаланган келишув бўлиши керак. Яъни, розиликсиз жинсий алоқа зўрлашдир. Келишувнинг йўқлиги – бу норозиликдир. Эслаб қолдингизми? Бошқаларга ҳам етказинг.\nЗўравонликнинг барча шаклларига барҳам бериш\nИшда, кўчада, мактабда – ҳамма жойда. Агар сизни таъқиб қилсалар, сизнинг ҳамкасбларингиз сексистик ҳазиллар қилсалар, улар иш жойингизда сиз аёл эканлигингиз сабабли иш ҳақини ошириш (иш ҳақи, янги лавозим ва ҳк) ни рад қилсалар, сукут сақламанг. Бу ҳолатлар тўғрисида раҳбариятни хабардор қилинг, йиғилишларда ушбу масалаларни кўтаринг, тегишли идоралар ва оммавий ахборот воситаларига мурожаат қилинг, аммо бунга тоқат қилманг ёки сукут сақламанг.\nАгар сиз таъқибнинг ҳар қандай шакли ёки зўравонликка учраган бўлсангиз ёки бунинг гувоҳи бўлсангиз, уни эътиборсиз қолдирманг. Зўравон/жиноятчи жазосиз қолмаслиги керак. Шуни ёдда тутингки, ҳар қандай қонунбузарлик жазоланиши керак, жазосиз қолиш эса янги қонунбузарликлар ва жиноятларни келтириб чиқаради.\nЁш авлодни ўқитинг\nЁшлар мамлакат ва жамият келажагидир. Бу келажак қандай бўлиши бизга боғлиқ. Агар ҳар биримиз ёш авлодни тарбиялашга озгина бўлса ҳам ўз ҳиссамизни қўшсак, натижаси узоқ куттирмайди.


Шайх Салмон ФИФА президентлиги учун сайловда ютиб чиқишига шубҳа қилмаяпти » Скачать музыку бесплатно новинки музыки 2016-2017\nКомментариев: 0 Просмотров: 283 Дата: 19-02-2016, 04:42 Осиё футбол конфедерацияси (ОФК) президенти шайх Салмон ибн Иброҳим ал-Халифа ФИФА президентлиги учун сайловларда ғалаба қозонишига ишонишини айтиб ўтди. Бу ҳақда World Football Insider нашри хабар тарқатди. Манба берган маълумотга кўра, шайх президентлик сайловларидан ўз номзодини олиб ташлаши ҳақидаги хабарларни инкор этган. Шайхнинг сайловолди кампанияси вакиллари уни ФИФА президентлиги учун сайловларда фаворит санашмоқда. Шайх Салмон ФИФА раҳбарлиги учун сайловларда ОФКнинг 46 ва Африканинг 54та федерациялари айнан унга овоз беришига умид қилмоқда. Шунингдек у КОНКАКАФ ва Шарқий Европанинг бир қатор давлатларидан яна қўшимча 35та овоз тўплашига ишонмоқда. Эслатиб ўтамиз, Салмондан ташқари УЕФА Бош котиби Жанни Инфантино, Иордания шаҳзодаси Али ва ФИФА собиқ Бош котиби ўринбосари Жером Шампань ҳам сайловларда иштирок этади. ФИФА президентлиги учун сайловлар 26 февраль куни бўлиб ўтади. - деб хабар бермоқда Stadion.uz нашри.


Қарақалпақстанда Қубла Кореялы шыпакерлер халыққа жәрдем берди » Informaсiyalɩq portal\nҚарақалпақстан хабар агентлигиниң мәлим етиўинше, Қубла Корея Республикасының «Friends» шөлкеми ағзалары төрт күн даўамында республикамызда болды. Шөлкем ағзалары тәрепинен денсаўлығында туўма кемшилиги бар 43 бала операция етилди, 459 бала маман педиатр тексериўинен өткерилди ҳәм 262 ересек пуқара улыўма әмелий шыпакерлер тәрепинен бийпул тексерилди. Оларға тийисли дәри-дармақлар тарқатылды ҳәм шыпакерлик мәсләҳәтлер берилди.\nПайтахтымыздағы алты улыўма орта билим бериў мектеплериниң оқыўшыларына стоматологиялық жәрдем көрсетилди. Тислерди дурыс тазалаў, аўыз бослығының гигиенасы бойынша 4 мыңнан аслам оқыўшы менен түсиник жумыслары, 70 оқыўшының тисин емлеў илажлары әмелге асырылды.\n10-10-2017, 09:43 |


БМТнинг Инсон ҳуқуқлари бўйича Олий комиссари Тошкентга келади\n20 ноябр 2019, Тошкент вақти: 20:12\nБМТнинг Инсон ҳуқуқлари бўйича Олий комиссари Зайд Раад ал Ҳусайн.\nБМТнинг Инсон ҳуқуқлари бўйича Олий комиссари Зайд Раад ал Ҳусайн 10-12 май кунлари расмий ташриф билан Ўзбекистонга келади. Бу ҳақда чоршанба куни Podrobno.uz. хабар тарқатди.\nХабарда айтилишича, ташрифдан мақсад Ўзбекистон ва Инсон ҳуқуқлари бўйича Олий комиссар бошқармаси ўртасидаги ҳамкорликнинг бугунги аҳволини муҳокама қилиш ҳамда ҳамкорлик истиқболларини белгилаб олишдир.\nРасмийлар билан учрашувлардан сўнг ал Ҳусайн Тошкентдаги халқаро пресс-клубда матбуот анжумани ўтказиши ҳам режалаштирилган.\nХалқаро ташкилотлар ўз ҳисоботларида Ўзбекистонда инсон ҳуқуқлари вазияти аянчли бўлиб қолаётгани ҳақида бонг уриб келадилар.\nЖумладан, 3 май «Халқаро матбуот эркинлиги куни» арафасида қароргоҳи Парижда жойлашган "Чегара билмас мухбирлар" ташкилоти 180 мамлакатда сўз эркинлиги вазияти бўйича ҳисобот чиқариб, Ўзбекистонни 169-ўринга қўйди. 2016 йилда Ўзбекистон бу рейтингда 166-ўринни эгаллаганди.\nAmnesty International ташкилоти 31 март куни эълон қилинган ҳисоботида Ўзбекистон ҳукумати мамлакат ичкарисида ва ташқарисида ватандошларни ноқонуний назорат остига олмоқда, деб билдирди. Ҳисоботда айтилишича, Ўзбекистон ҳукуматининг бундай ҳаракати “қўрқув ва ишончсизлик муҳитини яратмоқда”.\nЎзбекистон ўтган йили Freedom House ташкилотининг Эркинлик индексида Туркманистон, Сурия, Сомали, Шимолий Корея, Эритрея, Судан ва Саудия Арабистони каби мамлакатлар орасидан жой олган эди.\nИИБ: Актриса Гавҳар Шарипованинг ўлимига ҳайдовчининг шилқимлиги сабаб бўлган\nАктриса Гавҳар Шарипова.\nТаниқли актриса Гавҳар Шарипова юк машинасидан ўзини ерга ташлаб ҳалок бўлган. Бу ҳақда маҳаллий нашрлар Қашқадарё вилояти ИИБ ЙҲХБга таянган ҳолда хабар берди.\nХабарда айтилишича, 19 ноябрга ўтар кечаси соат 02:20 ларда Гавҳар Шарипова Самарқанд—Ғузор автомобиль йўлининг 140-километрида ҳалок бўлган.\nБунга актриса бораётган Isuzu юк автомашинаси ҳайдовчиси шилқимлик қилгани сабаб бўлган. Актриса ҳайдовчининг шилқимлигидан қутулиш учун 140 километр тезликда кетаётган машинадан сакраган.\n“Сурхондарё вилояти Шўрчи туманида яшовчи 1990 йилда туғилган Ш.Ф. бошқарувида бўлган Isuzu юк автомашинаси соатига 140 км тезликда ҳаракатланиб келаётган пайтда ҳайдовчи бир қўлида автомобилини бошқариб туриб, ўнг қўли билан автомобиль салонида йўловчи сифатида кетаётган актрисанинг елка ва қўлларидан ушлаб шилқимлик қилган”, дейилади хабарда.\nҒузор туман Ички ишлар бошқармаси мазкур ҳолат юзасидан жиноят иши қўзғатган ва ҳайдовчи қўлга олинган. Агар у айбдор деб топилса, етти йилгача қамалиши мумкин.\nАввалроқ “Ўзбеккино” актриса Гавҳар Шарипова 18 ноябрь куни Қашқадарё вилоятида юз берган автоҳалокат натижасида вафот этгани ҳақида хабар берган эди.\nГавҳар Шарипова 1980 йилда Навоий шаҳрида туғилган. 2001 йилда Тошкент Давлат санъат институти (ҳозирги Ўзбекистон Давлат санъат ва маданият институти)ни драма-театр ва кино актёрлиги йўналиши бўйича тамомлаган. Ўзбек Миллий академик драма театрида фаолият кўрсатган ва кинофильмларда қатор ёрқин образларни яратган.\nЧироқчида консервадан заҳарланган оила аъзоларидан бири вафот этди, икки нафари комада қолмоқда\nЧироқчи туманидаги Тутли қишлоғида консервадан заҳарланиб касалхонага тушган бир оиланинг 7 аъзосидан бир нафари вафот этди, яна икки нафари кома ҳолатида қолмоқда. Бу ҳақда 19 ноябрь куни Соғлиқни сақлаш вазирлиги маълум қилди.\nБилдирувда айтилишича, 18 ноябрь куни соат тахминан 08.00 атрофида мазкур оила бошлиғининг турмуш ўртоғи Ю.У. вафот этди. Айни пайтда ота ва катта ўғилнинг аҳволи ҳам ўта оғирлигича қолмоқда. Улар сунъий нафас олдириш аппаратида сақланмоқда.\nВазирликнинг билдиришича, оила бошлиғи, унинг турмуш ўртоғи ва катта ўғлига “Ботулизм касаллигининг оғир даражаси, ўткир токсемия даври, токсик нейропатия, ўткир нафас етишмовчилиги I даражаси” ташхиси қўйилган эди.\n“Оиланинг қолган тўрт нафар аъзоси вилоят юқумли касалликлар шифохонасида даволанмоқда. Уларнинг аҳволи қониқарли”, дейилади хабарда.\nОила аъзолари уй шароитида тайёрланган помидор консервасидан заҳарланиб, вилоят марказидаги шифохоналарга ётқизилган эди.\nТошкент вилоятида VI-VII асрлардаги кўчманчиларга оид қабристон топилди\nТошкент вилоятида милоддан кейинги VI-VII асрларга оид Турк хоқонлиги даври кўчманчиларининг қабристони топилди.\nЎзАнинг хабар беришича, қабристон пойтахтдан юз километр шимоли-шарқда, Ғарбий Тяншан тоғларининг денгиз сатҳидан 1000 метр баландликдаги этакларида жойлашган.\n“Ушбу қадимий қабристон сел, қор ва ёмғирлар юзидан емирилиши натижасида очилиб қолган бўлиб, бу ҳақда археологларга Тошкент халқаро мактаби ўқитувчиси Скот Бекер хабар берган эди”, дейилади хабарда.\nТопилма ортидан Ўзбекистон Фанлар академияси Миллий археология марказида Ғарбий Тяншан ҳудудидаги кўчманчи маданиятни ўрганиш учун махсус гуруҳ ташкил этилди.\nХабарда айтилишича, VI асрда Қора денгиздан Тинч океанига қадар ҳудудни эгаллаган Турк хоқонлигининг маъмурий марказларидан бири ўша пайтларда Чоч деб аталган Тошкент шаҳри бўлган.\n“Тошкент вилояти ҳудудида бундай топилмаларнинг оз учраши эса ушбу янги археологик ёдгорликнинг аҳамиятини янада орттиради. Шунинг учун ҳам йилдан-йилга емирилиб бораётган бу қабристондаги очилиб қолган қабрлар тезлик билан қазиб ўрганилиши керак”, дейилади хабарда.\nЎзбекистон футболчилари реванш олди. Фаластин жамоасини мағлуб этди\nФаластин терма жамоаси.\nФутбол бўйича Ўзбекистон миллий терма жамоаси 19 ноябрь куни реванш олиб, Фаластин футболчиларини 2:0 ҳисобида мағлуб этди. Бундан аввал - 5 сентябрдаги ўйинда Фаластин Ўзбекистонни 2:0 ҳисобида ютган эди.\nЎйин “Пахтакор” стадионида 2022 йилги Жаҳон чемпионати Осиё саралаш босқичининг иккинчи раунди доирасида бўлиб ўтди.\nФаластин дарвозасига ҳар иккала голни Элдор Шомуродов киритди. Биринчи гол ўйиннинг 18-дақиқасида, иккинчи гол 58-дақиқада урилди.\n5 сентябрь куни Фаластиннинг Ал-Рам шаҳрида ўтган ўйинда Ўзбекистон тарихда биринчи марта Фаластин жамоасига 2:0 ҳисобида ютқизганди.\nБунга қадар Ўзбекистон ва Фаластин жамоалари тўрт марта учрашган, бу учрашувлар ўзбек футболчилари ғалабаси билан якун топган эди.\nАйни пайтда Ўзбекистон 9 очко билан саралаш босқичининг Д гуруҳида биринчи ўринга кўтарилди, Фаластин эса 4 очко билан тўртинчи ўринда қолди. Саудия Арабистони (8), Яман (5) ва Сингапур (4) ҳали ўз ўйинларини ўтказишмаган.\nТергов департаменти Озодликнинг Булунғур ИИБдаги ўлимга оид хабари юзасидан баёнот берди\n16 ноябрь куни эрталаб Самарқанд вилоят, Булунғур туман Ички ишлар бўлимига олиб келинган 57 яшар Насриддин Жабборов бир неча соатдан сўнг оламдан ўтган.\nИИВ ҳузуридаги Тергов департаменти Озодликнинг 18 ноябрдаги «ИИБда сўроқ қилинган шахс ўлди. Яқинлари унинг уриб ўлдирилганини иддао қилмоқда» сарлавҳаси остидаги мақоласи юзасидан ўз расмий сайтида баёнот эълон қилди..\nТергов департаменти баёнотида бундай дейилган:\nАниқланишича, 16 ноябрь куни фуқаро Н.Ж. туман ИИБ бошлиғи номига, «О» исмли шахс «марихуана» гиёҳвандлик воситасини қонунга хилоф равишда сотиш билан шуғулланаётганлигини, унга нисбатан қонуний чора кўришни сўраб мурожаат қилган.\nШу куни соат 13:30 ларда Булунғур туман ИИБ Жиноят қидирув бошқармаси ходимлари томонидан ўтказилган тезкор тадбирда фуқаро О.Р. 150 минг сўм эвазига Н.Ж.га вазни 3,71 грамм «марихуана» гиёҳвандлик воситасини сотган вақтида ушланиб, ёнидан вазни 0,78 грамм «марихуана» гиёҳвандлик воситаси ва тадбирда ишлатилган 150 минг сўм пуллар ашёвий далил сифатида олинган.\nҲолат юзасидан шу куннинг ўзида Булунғур тумани ИИБ ҳузуридаги Тергов бўлими томонидан Жиноят кодексининг 273-моддаси 2-қисми билан жиноят иши қўзғатилиб, О.Р.га нисбатан айблов эълон қилинган ва «қамоққа олиш» эҳтиёт чораси қўлланилган.\nДастлабки тергов давомида Н.Ж. терговга олиб келинмаган ва жиноят иши юзасидан сўроқ қилинмаганлиги аниқланган.\n16 ноябрь куни соат 16:10 ларда Н.Ж. Булунғур тумани ИИБ ЖҚБ хизмат хонасида бирламчи ҳужжатларни расмийлаштириш жараёнида соғлиғи ёмонлашиб, қон босими кўтарилиши ва юрак хуружи билан Тез тиббий ёрдам машинасида Булунғур тумани тиббиёт бирлашмаси жонлантириш бўлимига олиб борилган ҳамда шу ерда вафот этганлиги маълум бўлган.\nСуд тиббий экспертизасининг маълумотига кўра, Н.Ж.нинг танасида тан жароҳатлари аниқланмаганлиги, дастлабки суд тиббий ташхиси — ўткир юрак қон томир етишмовчилиги, коронарокардиосклероз, юракнинг ишимик касаллиги эканлиги аниқланган.\nҲозирда Н.Ж.нинг вафот этганлиги ҳолати юзасидан Булунғур туман прокуратураси томонидан терговга қадар текширув ҳаракатлари олиб борилмоқда ва тегишли экспертиза тайинланган.\nОзодликнинг 18 ноябрдаги мақоласидан:\nНасриддин Жабборов¸ унинг яқинларига кўра¸ узоқ йиллар давомида ИИБ томонидан махсус амалиëтларда роль ўйнаб беришга мажбурлаб келинган.\n“Ўтмишда уч марта қамашган. Олдинлари наша чеккан¸ лекин охирги марта қамоқдан чиққанидан кейин ичиш ва чекишни ташлаган эди. Ўзини ҳам Россиядан қайтиб келганидан кейин подстава билан наркотиклар савдосида айблаб¸ қамашган. Яна икки марта фирибгарлик билан қамашганди. Биз билан ҳамкорлик қиласан¸ деб уни муддатидан олдин чиқаришган. Махсус учëтда турарди. Уни жиноят қидирувдагилар подстава учун ишлатишарди. Айби бўлмаган одамларни қамашда роль ўйнашга мажбурлашарди. Бундан норози бўлиб президент портали¸ вилоят прокуратурасига шикоят ҳам ëзган. Бегуноҳ одамларни ўзларинг наркотик ташлаб қамаяпсизлар¸ деб оперлар билан очиқчасига урушган. Шунга шанба куни улар буни ўласи қилиб уриб¸ биратўла қутулиб қўя қолишди”¸ деган Озодликка Насриддин Жабборов оиласи вакили.\nТаниқли киноактриса Гавҳар Шарипова автоҳалокатда вафот этди\nЎзбек киносининг ёш вакилларидан бири, актриса Гавҳар Шарипова 18 ноябрь куни Қашқадарё вилоятида юз берган автоҳалокат натижасида вафот этди. Айни пайтда ҳуқуқ-тартибот идоралари томонидан ҳодиса тафсилотлари ўрганилмоқда. Бу ҳақда "Ўзбеккино" хабар қилди.\nГавҳар Шарипова 1980 йилда Навоий шаҳрида туғилган. 2001 йилда Тошкент Давлат санъат институти (ҳозирги Ўзбекистон Давлат санъат ва маданият институти)ни драма-театр ва кино актёрлиги йўналиши бўйича тамомлаган. Ўзбек Миллий академик драма театрида фаолият кўрсатган. Г.Лессингнинг “Донишманд Натан” спектаклида Реха ролини маҳорат билан ижро этган.\nГавҳар ўзбек киносида ҳам ўзининг бир қатор такрорланмас образлари билан томошабинлар ёдида қолди. “Алпомиш” (2001) фильмида Қалдирғоч, “Алданган аёл” (2011) фильмида Мастура, “Опа-сингиллар” (2010) телесериалида Нафиса сингари қаҳрамонларни гавдалантирди. У қатор фильмларга овоз бериб, дубляж санъатида ҳам ўз имкониятларини намоён этди.\nУ нафақат актриса, балки шоира ҳам бўлиб, шеърлар ёзган, унинг шеърлари бир неча хонандалар томонидан қўшиқ қилиб куйланган.\n“Ўзбеккино” Миллий агентлиги жамоаси ҳамда Ўзбекистон киноарбоблари уюшмаси марҳуманинг вафоти муносабати билан унинг яқинларига чуқур таъзия билдирди.\nДСҚ мамлакатда қанча корхона ишлаётганини хабар қилди\n2019 йил 1 ноябрь ҳолатига республикада жами фаолият кўрсатаётган корхоналар ва ташкилотлар сони 391,0 мингтага етди, деб хабар қилди Давлат статистика қўмитаси.\nИшлаётган корхоналарнинг 256,8 мингтаси хизмат кўрсатиш корхоналари бўлиб, шу жумладан савдо билан шуғулланувчи корхоналар 38 фоиздир..\nЯшаш ва овқатланиш бўйича хизматларини кўрсатувчи корхоналар ва ташкилотларнинг сони 9,7 фоизни ташкил этди.\nТашиш ва сақлаш фаолияти билан шуғулланувчи ва хизматлар соҳасидаги тегишли фаолият кўрсатаётган корхоналар ва ташкилотларнинг уларнинг умумий сонидаги улуши 5,9 фоизга етди.\nАхборот фаолияти билан шуғулланувчи ва алоқа хизматларини кўрсатувчи корхоналар ва ташкилотларнинг улуши 3,1 фоизга тенг бўлди.\nСоғлиқни сақлаш, шунингдек, ижтимоий хизматлар соҳасида фаолият кўрсатаётган корхоналар ва ташкилотларнинг улуши 3,0 фоизни ташкил этди.\nХизмат кўрсатиш соҳасидаги корхона ва ташкилотларнинг 40,3 фоизини ДСҚ "Бошқалар" категориясига киритиган.\nМаълумот учун: 2018 йил 1 ноябрь ҳолатига, хизматлар соҳасида 210,3 мингта корхона ва ташкилот фаолият кўрсатган. Уларнинг умумий таркибида савдо хизматлари - 33,1 фоиз, яшаш ва овқатланиш бўйича хизматлар - 9,2 фоиз, ташиш ва сақлаш - 6,2 фоиз, ахборот ва алоқа - 3,3 фоиз, соғлиқни сақлаш ва ижтимоий хизматлар кўрсатиш - 3,2 фоиз, бошқа турлар - 45,0 фоизни ташкил этган,\nЎтган йилнинг шу даврига нисбатан фаолият кўрсатаётган корхоналар ва ташкилотлар сони 46,5 мингтага кўпайган.\nСайловолди ташвиқотларини бошлашга рухсат берилди\nСиёсий партиялар лидерлари МСКда.\n18 ноябрдан Олий Мажлис Қонунчилик палатаси ҳамда маҳаллий кенгашлар депутатлари сайлови олдидан сиёсий партияларнинг ва депутатликка номзодларнинг сайловолди ташвиқотига старт берилди.\nБу ҳақда Адлия вазирлиги хабар қилди.\nСайлов кодексининг 44-моддасига мувофиқ, сайловолди ташвиқоти номзодларни рўйхатга олиш учун белгиланган охирги куннинг эртасидан эътиборан бошланади. Сайлов куни ва овоз беришга бир кун қолганида ташвиқотга йўл қўйилмайди.\n22 декабрда Олий Мажлис Қонунчилик палатаси депутатлари ва маҳаллий кенгашлар депутатлари сайлови бўлиб ўтади.\nБош прокурор ўринбосари Светлана Ортиқова Фарғона водийсида сайёр қабулларни ўтказди\nСветлана Ортиқова имконияти чекланган одамлар ҳолидан хабар олди.\nБош прокурор ўринбосари Светлана Ортиқова Наманган, Андижон ва Фарғона вилоятларида 11—16 ноябрь кунлари сайёр қабуллар ўтказиб, аҳолини қабул қилди.\nБош прокуратура матбуот хизматининг билдиришича, қабул давомида Светлана Ортиқова имконияти чекланган одамлар ҳолидан хабар олди ва уларга ногиронлар аравачаларини топширди.\n“Сайёр қабуллар давомида жами 283 нафар фуқаронинг мурожаатлари қабул қилинди. Мурожаатларнинг 85 таси суд масалалари, 50 таси прокуратура, 57 таси ички ишлар иш юритувига ҳамда 91 таси бошқа масалаларга оид мурожаатни ташкил этган. Ушбу мурожаатларнинг ижроси бош прокуратура томонидан назоратга олинган. Бу борадаги ишлар давом этмоқда”, дейилади хабарда.\nСветлана Ортиқова президентнинг жорий йил 7 ноябрдаги фармонига асосан Бош прокурорнинг ўринбосари лавозимига тайинланган эди. Бундан аввал у Ўзбекистон Сенати раиси ўринбосари лавозимида ишлаб келган.\n“Ўзтрансгаз” автомобилга газ қуйишда муаммолар юзага келиши мумкинлигидан огоҳлантирди\n“Ўзтрансгаз” автомобил ҳайдовчиларини яқин кунларда автомашиналарга сиқилган газ қуйишда муаммолар пайдо бўлиши эҳтимолидан огоҳлантирди.\nШиркатнинг 18 ноябрда расман билдиришича, Ўзбекистоннинг барча ҳудудларида об-ҳавонинг кескин совиб кетиши соат 17-00 дан 22-00 гача газ таъминоти тизимида айрим муаммоларни келтириб чиқариши мумкин.\n“Ҳурматли автотранспорт эгалари! Куннинг кечки вақтларида (соат 17-00 дан 22-00 гача) аҳолига, ижтимоий аҳамиятга эга объектларга, шунингдек республиканинг иссиқлик, электр-энергия ишлаб чиқарувчи корхоналарига табиий газ максимум етказиб берилишини инобатга олиб, Сизлардан автомашиналарингизга сиқилган газ қуйишда ушбу вақтларда вужудга келиши мумкин бўлган вазиятларга тушунган ҳолда муносабатда бўлишингизни сўраймиз. АЖ истеъмолчиларни табиий газ билан таъминлашдаги узилишларнинг олдини олиш учун барча чораларни кўради”, дейилади хабарда.\n“Ўзтрансгаз” аввалдан келиб чиқиши мумкин бўлган вақтинчалик ноқулайликлар учун ҳайдовчилардан узр сўради.\nФарғонада алимент тўлашни истамаган ота собиқ хотини ва икки боласини сувга чўктириб ўлдирди\nФарғонада 22 миллион сўмлик алимент пулини тўлашни истамаган 29 ёшли шахс ҳали қонунан ажрашмаган хотини ва икки боласини Катта Фарғона каналига чўктириб юборди.\nMY5 телеканалининг «Марказий студия» кўрсатувида айтилишича, терговда у бу ишни шаръий никоҳдаги хотини билан келишган ҳолда амалга оширгани аниқланган.\nМаълум қилинишича, 29 ёшли шахс 2011 йилда турмуш қурган биринчи хотини билан 2013 йилда ажрашган. У бир неча йил алимент тўламагани учун қарздорлиги 22 миллион сўмга етган.\nСуд ҳукми билан эркак 19 йилга, унинг шаърий хотини эса 13 йилга озодликдан маҳрум этилди.\n"Меҳр ва Оқибат" итга ўт қўйган одам ҳақида маълумот берганларга 2 миллион сўм ваъда қилди\nТашкентдаги ҳайвонларни ҳимоя қилиш “Меҳр ва Оқибат” жамияти фаоллари итнинг устига бензин сочиб ёқиб юборган одам ҳақида маълумот берган шахсларга 2 миллион сўм миқдорида мукофот ваъда қилди.\n“Меҳр ва Оқибат” жамияти 18 ноябрь куни Facebook тармоғидаги саҳифасида бу одамнинг исми Баҳодир бўлиши мумкинлигини билдирган.\nУстига бензин сочилиб ёқиб юборилган ит видеоси октябрь ойининг охирларида ижтимоий тармоқларда пайдо бўлиб, одамларни ларзага солган эди.\n“Меҳр ва Оқибат” жамияти бу одам тўғрисида тўпланган маълумотларни ички ишлар органларига тегишли тарзда жазо чоралари кўрилиши учун тақдим этишини маълум қилган.\nЎзбекистон қонунчилигида ҳайвонларга бешафқат муносабатда бўлингани учун энг кам иш ҳақининг 1дан 3гача бўлган миқдорида, яъни 203 минг сўмдан 608 минг сўмгача жаримага тортиш назарда тутилган.\nЎзбекистон тарихида биринчи марта бешкураш бўйича Олимпиада лицензиясини олган россияликларга мукофотлар топширилди\nБешкураш бўйича терма жамоа аъзолари. МОҚ сайтидан олинган сурат.\nЎзбекистон тарихида биринчи марта бешкураш бўйича Олимпиада лицензиясини қўлга киритган Александр Савкин ва Алисэ Фахрутдинова Тошкентда тантанали кутиб олинди ҳамда уларнинг ҳар бирига юз миллион сўмдан мукофот пули топширилди. Бу ҳақда 18 ноябрь куни Миллий Олимпия қўмитаси маълум қилди.\nРоссия спорт фуқаролигини тарк этиб, Ўзбекистон спорт фуқаролигини қабул қилган Александр Савкин ва Алисэ Фахрутдинова Токио олимпиадасига йўлланмага 12 ноябрь куни Хитойнинг Ухан шаҳрида ўтган Осиё ва Океания чемпионатида сазовор бўлган. Бунга қадар спортнинг бошқа турлари бўйича Ўзбекистон Токио олимпиадасига 11та йўлланмани қўлга киритган эди.\nБешкураш чемпионатида жамоа ҳисобида Ўзбекистон Жанубий Корея ва Япониядан кейинги учинчи ўринни эгаллади. Тўртинчи ва бешинчи ўринлар эса Хитой ва Қозоғистонга насиб қилди.\nЖорий йилнинг 21 августида Алисэ Фахрутдинова ва Александр Савкин Россия ва Ўзбекистон Бешкураш федерациялари ўртасидаги имзоланган ҳамкорлик тўғрисидаги меморандум доирасида Тошкент спорт фуқаролигига ўтказилган эди.\nБешкураш (пентатлон) спортнинг мураккаб турларидан бири бўлиб, унда спортчилар конкур, қиличбозлик, ўқ отиш, югуриш ва сувда сузиш мусобақаларида иштирок этадилар.\nСамарқандда афюн сотмоқчи бўлган тожикистонликлар узоқ йилларга қамалди\nЖорий йилнинг июнь ойида Самарқандда олти пакетга жойлаштирилган афюн моддасини сотмоқчи бўлган пайтда қўлга олинган икки нафар тожикистонлик 11 ва 12 йилданга қамалди. Бу ҳақда 18 ноябрь куни Ички ишлар вазирлиги Тергов департаменти маълум қилди.\nТожикистоннинг 34 ва 36 ёшдаги фуқаролари Хоразм вилоят Ички ишлар бошқармаси ва ДХХнинг қўшма амалиёти пайтида қўлга олинган эди. Улар 5 июнь куни ВАЗ-2110 автомашинасининг бензобакида олтита сув қоғозга ўралган афюн моддасини олиб ўтишган ҳамда Самарқандда 20 минг долларга сотишга ҳаракат қилган пайтларида қўлга олинган.\nТожикистонликларнинг афюн моддасига харидор ролини Ички ишлар вазирлиги ходими ўйнаган.\nХабарда айтилишича, ўтган йили Ўзбекистонда наркотик моддалар ноқонуний савдоси билан шуғуллангани учун хориж давлатларининг 45 нафар фуқароси қўлга олинган. Улардан 1960 килограмм гиёҳванд модда мусодара қилинган.\nБритания элчиси Тошкент шаҳар ҳокимининг журналистларга таҳдидидан ташвиш билдирди\nБуюк Британиянинг Ўзбекистондаги элчиси Тим Торлот\nБуюк Британиянинг Ўзбекистондаги элчиси Тим Торлот Тошкент шаҳар ҳокими Жаҳонгир Ортиқхўжаевнинг журналистлар билан мулоқоти чоғида уларга таҳдид қилганидан ташвиш билдириб, бу масалани у билан учрашув чоғида муҳокама қилишини билдирди.\nТвиттер орқали баёнотида Британия элчиси “журналистлар хавфсизлиги матбуот эркинлигининг тамал принципи эканлигини, Буюк Британия ҳар доим эркин матбуот ва журналистлар ҳимоясини қўллаб-қувватлвчилар ортида туражагини” билдирди.\n16 ноябрь куни тармоққа чиқарилган ва Жаҳонгир Ортиқхўжаев овози, деб иддао қилинаётган аудиоёзувда, овоз эгаси кўча тилида журналистларни гейга чиқариш ва сазойи қилиши билан таҳдид қилган.\nБош прокуратура ижтимоий тармоқлар ва маҳаллий нашрларда тарқалган ҳамда Тошкент шаҳар ҳокими Жаҳонгир Ортиқхўжаевга тегишли экани иддао қилинган аудиоёзув бўйича суриштирув бошлаганини билдирди.\nМактаб билан ароқ магазини ўртасидаги масофа 300 метрга қисқарди\nМХХ ташкил этилганига бағишлаб чиқарилган ароқ\nТаълим, спорт ва диний муассасаларга 200 метргача масофада жойлашган савдо объектларига алкогол ва тамаки маҳсулотларини сотишга рухсат берилди. Бу ҳақда хабар қилган gazeta.uzга кўра, бунга қадар ушбу масофа 500 метрни ташкил этар эди.\n14 ноябрь куни президент томонидан имзоланган тузатишлар киритиш тўғрисидаги қонун 15 ноябрдан кучга кирди.\nБунда савдо объекти умумий савдо майдони минг квадрат метрдан ортиқ бўлган савдо мажмуаларининг (бозорларнинг) ва ярмарка павильонларининг ҳудудларида жойлашган ҳоллар мустасно.\nАлкогол ва тамаки савдосидаги чекловларга ўзгартишлар киритиш президентнинг 5 февралдаги фармонида кўзда тутилган эди.\nСамарқандда икки ишчи тупроқ босиб қолиб ўлди\nСамарқанд шаҳар, Боғимирзо маҳалла фуқаролар йиғини ҳудудидаги Хишрав кўчасида сувоқава қувурида таъмирлаш ишларини олиб бораётган икки ёлланма ишчи тупроқ босиб қолиши оқибатида ҳалок бўлди.\nБу ҳақда 18 ноябрда хабар қилган "Постда" газетасига кўра, воқеа 13 ноябрь, соат 12:30 ларда содир бўлган. Нашр ҳалок бўлганлар исм-фамилияси бош ҳарфларидан (Н. Р. ва П. Д.) бошқа уларнинг шахсига оид маълумотларни ва воқеа тафсилотларини очиқламаган.\nАйни пайтда суриштирув ишлари олиб борилаётгани хабар қилинди.\n"Mont Blanc" хусусий шифохонаси билан боғлиқ ўлим ҳолатлари бўйича жиноят иши қўзғатилди\n13 ноябрда Москвада вафот этган 22 яшар самарқандлик талаба Ўлмасхон Баҳронов ҳам дастлаб "Mont Blanc" пациенти бўлган.\nТошкентдаги "Mont Blanc" хусусий шифохонасида ўтказилган жарроҳлик амалиётидан сўнг беморлар ўлими ҳолатлари бўйича Бош прокуратура жиноят иши қўзғади.\n18 ноябрда Бош прокуратуранинг маълум қилишича, 12 ноябрда ЖКнинг 116-моддаси (Касб юзасидан ўз вазифаларини лозим даражада бажармаслик) 4-қисми «а,б» бандлари билан жиноят иши қўзғатилган.\nҲозирда ушбу жиноят иши бўйича Шайхонтоҳур туман прокуратурасида дастлабки тергов ҳаракатлари олиб борилмоқда, унинг бориши Бош прокуратура томонидан назоратга олинган.\nБундан ташқари, туман прокуратураси томонидан юқоридаги каби ҳолатларни келгусида содир этилишини олдини олиш бўйича Соғлиқни сақлаш вазирлигига тақдимнома киритилган.\n"Mont Blanc" хусусий шифохонаси устидан жиноят иши очилишига асос бўлган ҳолатлар тўғрисида Озодлик хабар қилган эди.\nБаҳроновлар оиласи ҳимоячилари Ўлмасхоннинг комага тушишида Тошкентдаги Mont Blanc хусусий клиникаси врачлари қўли борлигини иддао қилган.\nЖорий йилнинг 24 августида Тошкентнинг Mont Blanc хусусий пластик хирургия клиникасида жарроҳлик амалиётидан ўтаётган 20 яшар самарқандлик Гулшан Шарифова вафот этган эди. Бундан 5 кун олдин, 19 август куни, худди шунақа операция пайтида клиникада 42 яшар қозоғистонлик Лилия Апостолова ҳам вафот этгани тўғрисида Озодлик хабар қилганди.\nФарғонада газ портлади, 1 киши жароҳат олди\n18 ноябрь, соат тахминан 12:00 да Фарғона вилоят, Олтиариқ туман, Х.Олимжон маҳалласидаги икки қаватли уйларнинг бирида содир бўлган портлашдан 1 киши жароҳат олди.\nБу ҳақда хабар қилган ИИВ ҳузуридаги Тергов департаментига кўра, тўпланиб қолган газ портлаган.\nҲодиса содир бўлган жойига зудлик билан етиб борган тергов тезкор гуруҳи ишлаётгани хабар қилинди.\nЎзбекистонда бир ой ичида ис газидан заҳарланиб ўлганлар сони камида 15 нафарга етди.


Иномжон МАЖИДОВ: «Ривожланган давлатлар тажрибасидаги 60-70 фоиз кўрсаткичга ҳали етмадик» - Уч илдиз\nИномжон МАЖИДОВ: «Ривожланган давлатлар тажрибасидаги 60-70 фоиз кўрсаткичга ҳали етмадик»\nby Тўлқин Эшбек · 01.07.2019\nБугунги давр глобаллашув жараёнларининг жадаллашуви ва ахборотлар\nтизимининг барча соҳаларга чуқур кириб бориши билан характерланмоқда.\nМазкур жараёнда қайси халқ вакиллари етакчи ва авангард бўлса, ўша миллат келажагининг порлоқ бўлиши реал воқеликка айланмоқда. Айниқса, ёшларга кўп нарса боғлиқ бўлиб қолди.\nБуюк маърифатпарвар Абдулҳамид Чўлпоннинг “Эй ватандошларим! Қачонгача бу ғафлат? Уйқудан кўз очинглар. Урининглар! Илм, маърифат ва ҳунар изланглар! Вақт етди, балки ўтди!” деган гапи худди бугунги ёшларимиз учун ҳам айтилгандек янграйди.\nАзиз ёшлар, Олий ва ўрта махсус таълим вазирлиги, кўп сонли устоз ва мураббийлар номидан сизларни 30 июнь – Ёшлар куни билан чин дилдан муборакбод этган ҳолда, сиз – мамлакатимиз ва миллатимиз таянчи бўлган ёшларга катта умид кўзи билан қараб турганимизни, сизларга яратилган шароитлардан унумли фойдаланишингиз учун бутун куч ва имкониятларимизни сафарбар этаётганимизни билдираман.\nМаълумки, ҳар доим ҳар бир мамлакат учун мутахассислар тайёрлаш, етук кадрларни вояга етказишга муҳим вазифа сифатида қаралади. Шу жумладан, бизнинг мамлакатимизда ҳам. Аввало, педагог кадрлар салоҳиятини ошириш, турли соҳаларда малакали кадрлар тайёрлашни асосий ва бирламчи вазифа деб биламиз.\nЮртимизда битирувчиларни олий таълим билан қамраб олиш даражасини ошириш йўлида барча саъй-ҳаракатлар қилинаяпти. Лекин дунёдаги ривожланган давлатлар тажрибасидаги 60-70 фоиз кўрсаткичга ҳали етмадик. Шунинг учун бу борадаги ишларни янада жадаллаштириш муҳим вазифага айланди.\nПрезидентимиз мамлакатимиздаги бирорта университет дунё тан олган олий ўқув юртлари қаторига кирмаганини афсус билан айтган эди.\nОлий ўқув юртлари нуфузини янада ошириш, нодавлат таълим масканлари сонини кўпайтириш энг асосий вазифамиздир.\nЖорий йилда ёшларимизга бир вақтнинг ўзида бир нечта олий ўқув юртига ҳужжат топшириш имкониятининг берилиши, уларнинг таълим олиш ҳуқуқларининг кенгайтирилиши бу сизларнинг, ёш авлоднинг бахтидир.\nБу ўқув йилидан олий таълим муассасаларига, реал имкониятлардан келиб чиққан ҳолда, қабул квоталарини мустақил аниқлаш тизимини жорий этиш белгиланди.\nАйниқса, таълим жараёнига ахборот-коммуникация технологияларининг изчил татбиқ этилиши, илмий изланишларни қўллаб-қувватлаш борасидаги ишлар юксак самара бермоқда.\nАйни вақтда ОТМларга қабул жараёнлари бошланган. Ёшлар ҳам ҳаяжонда. Улар қаторида биз ҳам ҳаяжондамиз ва кучли масъулиятни ҳис этиб турибмиз.\nБилимли, иқтидорли, фидойи ёшларимиз ҳамиша бор бўлсин!\nУлар бор экан, Ватанимиз асло кам бўлмайди ва ҳар соҳада дунёнинг энг олдинги давлатларидан бири бўлиб гуллаб-яшнайверади.\nNext story Ўзбекистон ёшларининг Францияда таълим олиш имкониятлари кенгайиши мумкин\nPrevious story Янги фикр, янги ғоя, инновацияга таянган давлат тараққиётга юз тутади


“Миллион дарахт экиш” акцияси вилоятимизда Қоровулбозор туманидан бошланди\nОдамзоднинг зиёли қатлами - онги уйғоқ, тафаккури кенг вакиллари қадимданоқ бир ҳақиқатни яхши англаб етишган, яъни, ҳеч нарса йўқдан бор бўлмайди, аммо бордан йўққа айланиши муқаррар. Неъматни борида қадрлаш ва асраб-авайлаш, бошқаларни ҳам шунга даъват этиш энг муҳими. Жаҳон халқлари фалсафасида табиат ва инсон ўртасидаги муносабат, атроф-муҳит муҳофазаси, соғлом турмуш тарзига алоҳида эътибор қаратилгани бежиз эмас. Турли миллатларнинг даҳолари фикр-хулосалари ҳам бу азалий ва долзарб мавзуни четлаб ўтмаган. Халқимизнинг бой оғзаки ижодида ҳам табиат, атроф-муҳит муҳофазаси борасида асрлар синовидан ўтган оддий ҳикмат-ҳақиқатлар бисёр: "Бирни кессанг, ўнни эк!", "Бир йил тут эккан юз йил гавҳар теради!", "Умрингдан бир кун қолса ҳам кўчат эк!" Дарҳақиқат, дарахт ўтқазиб, боғ яратишда ҳикмат кўп.\nАйтмоқчимизки, экологик тарбия кеча ё бугун пайдо бўлмаган, балки ҳар бир халқ маънавиятининг ажралмас қисмига айланган. Куни кеча муҳтарам Президентимиз Шавкат Мирзиёев раҳбарликларида ўтказилган видеоселектор йиғилишида ҳам юқоридаги фикрлар ўз эътирофини топди. Давлатимиз Раҳбари “Обод ва хавфсиз маҳалла” тамойилини амалиётга жорий этиш масаласи хусусида алоҳида тўхталиб, ҳудудларда ободонлаштириш-кўкаламзорлаштириш ишларига эътиборни кучайтириш, томорқалардан унумли фойдаланишга доир ўз тавсияларини бердилар.\nШу нуқтаи назардан, ўсиб келаётган ёш авлодни табиатга бўлган муҳаббатини ошириш, экологияни асраб-авайлаш, дарахтларнинг кесилишига қарши муносабатини шакллантириш мақсадида вилоятимизда ҳам жорий йилнинг 15 февралидан 15 мартига қадар “Миллион дарахт экиш” акцияси эълон қилинди. Бу хайрли ташаббус аҳамиятини яхши тушунган қоровулбозорлик ёшлар ҳам биринчилар қаторида амалий ҳаракатни бошлаб юбордилар.\nРеспублика Ёшлар иттифоқи туман Кенгаши, Қоровулбозор тумани хотин-қизлар қўмитаси ҳамда туман ўрмон хўжалиги билан ҳамкорликда “Миллион дарахт экиш” акцияси чора-тадбири ишлаб чиқилди. Тумандаги “Сардоба” тарихий обидаси олдидаги бўш ётган майдонда ёшлар томонидан минг тупга яқин тут кўчати ўтқазилди. Бу жараёнда Қоровулбозор саноат ва транспорт касб-ҳунар коллежи ҳамда 1-сонли умумтаълим мактаби ўқувчилари ғайрат кўрсатдилар. Қолаверса, “Қизларжон клуби” фаол аъзолари ҳам акцияда муносиб қатнашиб, йигитлардан қолишмасликларини намойиш қилдилар. Ҳар бир қиз яхши ниятлар билан кўчат ўтқазишда тенгдошларига кўмакчи бўлди.\nТуман миқёсида олсак, акция давомида ҳудудда 93 минг дона мевали ва манзарали кўчат ўтқазишга аҳд қилинган. Маҳаллалар, таълим муассасалари, корхона-ташкилот ва идоралар ҳудудларида бу ташаббус янада оммавий қўр олиши аниқ. Негаки, одамларимизнинг ўзларида бунга иштиёқ ва хайрихоҳлик кучли. Демак, бирқадар мураккаб иқлим шароитига эга нефтчилар тумани ҳам яқин йилларда янада кўкаламзор ва обод манзилга айлантирилади. Энг муҳими, ёш авлод қалбида эртанги кунга мустаҳкам ишонч, соғлом турмуш, қолаверса, экологик хавфсизликни қарор топтиришга қаратилган акция эндигина бошланди. Бу саъй-ҳаракат нафақат вилоятимиз, балки бутун мамлакат бўйлаб кенг қулоч ёзиши муқаррар.\nQo'shilgan sana:2020-02-14 O'zgartirilgan sana:2020-02-14


Инстаграмда нима гап? » PopCorn.uz - Шоу Бизнес олами хақиқати\nИнстаграмда нима гап?\nСана: 21.09.2015 2140 қайноқ\nМаълумки, биз инстаграм ижтимоий тармоғидаги энг сара хабарларни сайтимиз орқали тақдим этиб келмоқдамиз. Инстаграм ижтимоий тармоғи бугун ҳар бир соҳа вакилининг ажралмас бўлагига айланиб улгурган. Энг катта янгилик ва реклама майдони десак муболаға бўлмайди. Санъат олами вакиллари билан мухлисларни боғлайдиган энг қисқа кўприкка айланган инстаграм оламида шу кеча – кундузда нима гап, биргаликда кузатамиз!\nЛатофатли Лоланинг расмий сайти янгича кўринишда\nЛатофатли Лола айни дамда қизғин ижод билан банд. У бир нечта янги тароналар устида иш олиб бормоқда. Шу билан бирга Лола ўзининг расмий сайтининг яни кўринишда тақдим этди.\nСардор Раҳимхондан навбатдаги дуэт\nЎзбекистонда хизмат кўрсатган артист Сардор Раҳимхон ҳар дақиқадан унумли фойдаланиб, бор эътиборини ижодга қаратган. Янги қўшиқлар, видеоклиплар устида ҳар куни бош қотириш билан оввора. Хонанда айни дамда яна бир дуэт мусиқий асар устида иш олиб бораётганини маълум қилди. Бу сафар унинг дуэтдоши Dj Piligrim. Тарона номи “Мафтуна”\nЖозибали Манзура қайси фильмда рол ижро этди?\nЭстрадамизнинг ёрқин юлдузларидан бири Манзура инстаграм ижтимоий тармоғи оқали “зумраша” фильмида суратга тушаётганини маълум қилди. У бу фильмда жажжи болаларининг “Боғча опаси” образини яратмоқда. Болалар боғчасида ўтказилган суратга олиш жараёнидан хонанда бир нечта фотосуратлар билан бўлишди. Эслатиб ўтамиз, мазкур фильм болаларга бағишланган ва унда бир қатор эстрада хонандалари, актёр ва актрисалар иштирок этиб келишмоқда.\nУлуғбек Раҳматуллаев метрополитенда\nХалқимизнинг севимли хонандаси Улуғбек Рахматуллаев инстаграм ижтимоий тармоғи орқали Тошкент метрополитенида ўғли билан бирга сайр қилганини маълум қилди. У жойлаган фотосуратига “Бугун биз “Тошкент метрополитени”да мазза қилиб айландик. Анча бўлган эди тушмаганимгаю Ҳали ҳамон озода ва гўзал!” дея изоҳ қолдирди.\nБОШҚА Янгиликлар / Sardor Rahimhon\nИззат Ибрагимов учун “Бахт асли” нима...\nМанзуранинг концерт дастури қолдирилди...Нима учун?\nУлуғбек Раҳматуллаевнинг ижодида нима гап?


Xiaomi'нинг 29 та смартфон модели MIUI 10'га эга бўлди - Terabayt.Uz\nMIUI 10 тизими MIUI 9’дан тезроқ ишлайди. Сунъий онг олдиндан иловаларни фонда чиқариб фойдаланувчини ўрганади ва унинг ҳаракатини одиндан билади. Натижада смартфон сизга янада чаққон бўлиб туюлади.\nСунъий онг тизими камералар иловасида ҳам ишлатилади. Энди орқаси ғира-шира қилинган портретни «бир кўзли» камерада олса ҳам бўлади.\nБундан бир ҳафта илгари Xiaomi компанияси MIUI 10 мобил операцион тизимининг халқаро бета-талқинини ўзининг қуйидаги 8 та смартфон модели учун эълон қилган эди:\nИшлаб чиқарувчи бир ҳафта муддат ичида қолган моделлар учун ҳам мазкур илғор тизим тақдим қилинишини ваъда берган эди. Ваъда бажарилди. Энди қуйидаги 21 та смартфон моделлари эгалари ҳам ўз девайсларига сўнгги операцион тизимнинг халқаро талқинини юклаб олишлари мумкин.\nMIUI 10 халқаро талқинига эга бўлувчи моделлар:\nАгар сизда MIUI 10'нинг халқаро бета талқинини ишлатиб кўриш фикри бўлса, MIUI форумига киринг.\nXiaomi EU ROM’ни ўрнатиш – смартфонингизни тўлиқ қайтадан прошивка қилиш, деганидир. Мазкур операция бирмунча мураккаброқ бўлиб, тажрибасиз фойдаланувчиларга қийинчилик туғдириши мумкин. Бунда дастлаб смартфондаги юкловчини блокировкадан чиқариш, кейин "чет рекавери" файлини ўрнатиш ва шундан кейингина тизим файлини ўрнатишга киришиш мумкин.


Қизалоқ (эртак-ҳикоя) – Yoshlar ovozi\nYakshanba, Yanvar 26, 2020\nYoshlarsiz kelajak yo‘q\n“Qishloq qurilish bank” rahbari yosh xodimlar bilan uchrashdi\n365 kunlik “Yuksalish”\nOila davrasida: Qiziqarli Yangi yil\nO‘zbek sporti yuksalmoqda\n01.11.2017 Yoshlar ovozi\t0 Comments\nБир куни отаси Сарага муҳим иши чиқиб қолгани боис, уни вақтинча Англияга олиб бориб қўйишини айтади. Отаси билан узоқ муддат кўриша олмаслигини англаган Сара маъюс тортди. Лекин бу ҳолатни дарҳол тушуниб, ўзини қўлга олди ва кетишга рози бўлди. У Англиядаги мактабда ўқий бошлади. Саранинг отаси бой бўлгани сабаб қизининг кўнглини олиш учун унга катта қўғирчоқ ва чиройли кийимлар олиб берди.\nСара ўқийдиган мактаб жуда машҳур эди. Аммо ўқитувчиси баджаҳл ва қаттиққўл бўлиб чиқди. У давлатманд оилалар фарзандларига юмшоқ, камбағалроқ ўқувчиларига эса совуқ муомалада бўларди. Шунинг учун бўлса керак, Сарага алоҳида меҳр билан ёндашарди. Дарсда қийналса бажонидил ёрдам берар, ширин сўзини аямасди. Шундай қилиб, қизалоқ мактабдошлари орасида танилиб кетди. У дўстлари даврасида ўзини бахтиёр ҳис этарди.\nБир куни Сара жуда ёмон хабар эшитди. Отаси ёвуз одамлар томонидан қўлга олиниб, бойлигидан айрилган, бу кўргиликка чидай олмай хасталаниб, вафот этибди. Бу гап тезда бутун мактабга тарқалди. Саранинг ўқитувчиси унга совуқ оҳангда: “Бугундан бошлаб сен хонавайрон бўлдинг. Энди кулбада яшайсан, ўқишни йиғиштириб қўяқол, ҳар куни ишлайсан!”— деди.\nНатижада, Сара ҳар куни эрта саҳардан кечгача ишлашга мажбур бўлар, доим ўз-ўзига: “Мен ёлғизман, лекин бўш келмаслигим керак!”,— деб далда берарди. У ёмғирли, совуқ изғиринли кунларда ҳам бор кучи билан меҳнат қилар, бўш вақт топди дегунча китоб мутолаа қиларди. У яшаётган кулба жуда хароб, сичқонлар жон сақлайдиган совуқ макон эди. Лекин Сара тушкунликка тушмади, доимо олға интилди. Шу тариқа орадан ойлар ўтди.\nБир куни салқин тонг маҳали Сара кулбасига қараб ҳайрон қолди. Куни кеча совуқ ва хароба хона худди маликалар яшайдиган кошонага айлангандай эди. Хонанинг ичи гуллар билан безатилган, энг қувонарлиси, ошхонада лаззатли таомлар мунтазир эди. “Худди тушга ўхшайди!” — деди қизалоқ кўзларига ишонмай. Туш эмаслигига ишонч ҳосил қилиш учун яноғини чимчилаб ҳам кўрди: “Оғрияпти, демак туш эмас, ўнгим!” — деб қувонди.\nШундан буён Саранинг уйида ҳар куни турли-туман совғалар пайдо бўлар, ошхонада эса, тансиқ егуликлар ҳозир эди. Кўплигидан уларни, ҳатто қўшниларига ҳам тарқатарди.\nБир куни Сара хонасига кирса маймун ўтирган экан. “Бунча чиройли ва ёқимтой бўлмаса!” — деб қичқириб юборди у. — Ҳойнаҳой, қўшниники бўлса керак”. Шу ўй билан маймунни эгасига қайтаргани хонадан чиқди. Маймуннинг эгаси: “Раҳмат сенга! Исминг нима?” – дея қизалоқни сўроққа тутди. Аслида, бу одам Сарага совғалар қўйиб кетадиган киши, отасининг яқин дўсти эди.\nВақт ўтиб, бу одам Саранинг отаси мерос қилиб қолдирган бойликни қизалоққа топширади ва отаси ҳеч қачон бор-будидан айрилиб, хонавайрон бўлмаганини айтади.\nШундай қилиб, Сара яна тўкин ҳаёт кечира бошлабди.\nЯпон тилидан Дилдора МИРАГЗАМОВА таржимаси.\nОй охирида (Мактаб ўқувчисининг хотира дафтаридан)\nПойабзал тозаловчи болакай\n← Tashkent City янгиланаётган Тошкентнинг замонавий маркази бўлади\nҚуёш барибир чиқаверади →\n“BER-BERISTON” FUQAROSI yoki Turdi to‘pori ish izlaydi (Hajviya)\n25.11.2019 Yoshlar ovozi “BER-BERISTON” FUQAROSI yoki Turdi to‘pori ish izlaydi (Hajviya)da fikr bildirishni o'chirish\nБерлинда ўзбек ёшлари иштирокида илмий-амалий анжуман бўлиб ўтди\n25.11.2019 Yoshlar ovozi Берлинда ўзбек ёшлари иштирокида илмий-амалий анжуман бўлиб ўтдиda fikr bildirishni o'chirish\nЖорий йилнинг 24 ноябрь куни Берлин шаҳрида “Ўзбекистонда ахборот технология соҳасини ривожлантириш истиқболлари экспертлар нигоҳида“ мавзусида илмий-амалий анжуман ўтказилди. Тадбир\nDekabr — mazmunli o‘tayotir\n25.12.2019 Yoshlar ovozi Dekabr — mazmunli o‘tayotirda fikr bildirishni o'chirish\nShu kunlarda respublikamizning barcha maktablarida boshlang‘ich ta’lim fan oyligi qiziqarli va mazmunli kechmoqda. Avvalo, fan oyliklari o‘qituvchi-ustozlarga, qolaversa, o‘quvchilarga ham\n25.08.2017 Yoshlar ovozi 450\n21.08.2017 Yoshlar ovozi 82\nGoogle haqida siz bilmagan qiziqarli faktlar (66 530)\nPullar haqida qiziqarli 7 fakt (61 617)\nSamolyotdagi taom nega bemaza tuyuladi? (38 061)\nТИВ Консуллик бошқармаси Москва вилоятидаги ёнғин ҳақида маълумот берди (23 262)\nИшлайдиган онанинг 4 афзаллиги (11 637)\nБМТда ёшлар форуми (9 168)\nMarkaziy Osiyo Yoshlar Forumi – mintaqamiz yoshlarini birlashtiruvchi hudud (6 375)\nИмтиёзли кредит ҳақида 7 маълумот (5 650)\nСамода янги йил арчаси (4 093)\nҲамкорлик меморандуми (3 845)\nCopyright © 2020 Yoshlar ovozi. All rights reserved.